Һаулыҡ һаҡлау » Страница 11 » "Йәшлек" гәзите\nГазета "Йәшлек" » Новости » Һаулыҡ һаҡлау » Страница 11\nГранат һуты бөйөрҙәргә ярҙам итә\nНовости / Һаулыҡ һаҡлау // 5-02-2018, 07:30\nГранат, антиоксиданттарға бай булыу сәбәпле, күптән ғалимдарҙың иғтибарын йәлеп иткән. Израил ғалимдары үткәргән тикшереүҙәр был емештең һуты бөйөр ауырыуҙарына ҡаршы тороусы яҡшы сара булыуын күрһәткән. Ул диализ үтеүсе пациенттарҙы төрлө өҙлөгөүҙән (инфекциянан, йөрәк сиренән) һаҡлай. Тәжрибәлә ҡатнашыусы төркөмдөң яртыһына диализ үтер алдынан гранат һуты эсергәндәр, икенсе яртыһына – плацебо. Һөҙөмтәлә, кемдәр һут эскән, операцияны күпкә еңелерәк үткәргән.\nБыға тиклем гранаттың холестеринды кәметеүгә һәм ҡан баҫымын төшөрөүгә булышлыҡ итеүе билдәләнгән. Өҫтәүенә, ул кешенең репродуктив һәләтен әүҙемләштерә....\nНовости / Һаулыҡ һаҡлау // 29-01-2018, 10:02\nНовости / Һаулыҡ һаҡлау // 27-01-2018, 06:30\nМәктәпкәсә йәштәге балалар һалҡын алдырып йыш ауырый. Тымау, йүтәл, юғары температура кескәйҙәрҙең әле нығынып та бөтмәгән организмын хәлһеҙләндерә, ата-әсәһен борсолорға мәжбүр итә. Баланы бындай ауырыуҙан нисек һаҡларға һуң?...\nНовости / Һаулыҡ һаҡлау // 26-01-2018, 08:00\n- 2 ҡалаҡ иҙелгән һарымһаҡҡа 100 грамм аҡ май ҡушып болғатығыҙ. Ошо май менән төнгөлөккә аяҡ табандарығыҙҙы майлағыҙ, ойоҡбаш кейегеҙ. Был дауа тиҙ арала ярҙам итә.\n- Бер тигеҙ өлөштә ҡырғыстан үткәрелгән һуған, алма һәм бал алып, бергә бутағыҙ. Көнөнә 3 тапҡыр 1-әр ҡалаҡ ҡабул итегеҙ. Алма ҡабығын эҫе һыуҙа төнәтеп, шуны эсегеҙ.\nНовости / Һаулыҡ һаҡлау // 25-01-2018, 07:00\nСәтләүек бүлкәһенән (перегородка) әҙерләнгән халыҡ дауаһы гипертония, шәкәр диабеты, радикулит, нервы ауырыуҙары, артыҡ кәүҙә ауырлығы, колит, конъюнктивит, иммунитет ҡаҡшауы кеүек сирҙәрҙән ярҙам итә. Организмда йод етмәү мастопатия, простата биҙе аденомаһы, дөйөм хәлһеҙлек, миома һәм башҡа күп кенә етди ауырыуға килтереүе бар. Ә сәтләүек бүлкәһенән әҙерләнгән төнәтмә – уның запасын тулыландырыуҙың иң яҡшы сараһы....\nНовости / Һаулыҡ һаҡлау // 23-01-2018, 08:30\nСамат, 39 йәш....\nНовости / Һаулыҡ һаҡлау // 19-01-2018, 07:00\nКиҙеү эпидемияһы ҡыҙған осор. Кемдең иммунитеты насар, кемдәргә йәмәғәт транспортында йөрөргә тура килә, түбәндәге кәңәштәрҙе тоторға тырышығыҙ.\nНовости / Һаулыҡ һаҡлау // 16-01-2018, 07:00\nДуҫтарымдың күбеһе интернет аша таныша, үҙҙәренә пар эҙләй. Унда һөйөү ысын буламы ни?\nАлина И., 23 йәш.\nАктуаль һорау. Күптәребеҙгә был ғәжәп тойолалыр: нисек инде һин әлегә күрмәгән кешегә ҡарата һөйөү уты тоҡаныуы мөмкин? Интернет киңлегендә бер-ике кәлимә алышалар ҙа – мөхәббәт килде, имеш. Тәү ҡараштан уҡ ғашиҡ булған һымаҡ килеп сыға бит. Ләкин ваҡыт барыһын да үҙ урынына ҡуя. Оҡшатҡан кешегеҙ яҡын-тирәлә йәшәһә ярай ҙа ул. Әгәр ҙә ул бик алыҫта, икенсе ҡитғала булһа, виртуаль һөйөүҙе ысынға әйләндереүе ауырға тура киләсәк. Интернет аша төн уртаһына тиклем әңгәмә ҡороу мөнәсәбәтегеҙҙең тәүге стадияһы ғына. Был хәлде оҙаҡҡа һуҙырға кәрәкмәй.\n“Интернет – ул ҙур сәхнә, һәр кем унда үҙенә тәғәйен ролде башҡара” тигән фекер менән килешәм. Социаль селтәрҙәр ярҙамында оҙаҡ аралашып, бер-берегеҙҙе яҡшы беләһегеҙ кеүек тойола башлай. Күптәр унда идеаль образ битлеген кейә. Интернет донъяһында ул яғымлы, шаян, үткер фекерле, һөйкөмлө, тәрбиәле. Ысынбарлыҡта был кешенең ялҡау, алдаҡсы йәки баҙнатһыҙ булыуы ихтимал. Шуға күрә интернеттағы “дуҫығыҙ”ға бар йөрәктән ышанмағыҙ. Берүк ашығыс һығымталар яһамағыҙ, ғашиҡтар ысынбарлыҡты дөрөҫ баһаламай. Үҙегеҙҙе хаталарҙан араларға теләһәгеҙ, бар ҡыйыулығығыҙҙы йыйып, “һөйгәнегеҙ”ҙән һеҙгә ҡарата ниндәй тойғо кисергәнен һорағыҙ һәм осрашырға теләүегеҙҙе әйтегеҙ. Күрешкәс, бер-берегеҙҙе бөтөнләй оҡшатмауығыҙ бар.\nВиртуаль аралашыу – ул йөҙ процент алдаҡ, тип әйтергә теләмәйем. Мөғжизәләр була! Әгәр ҙә барыһы ла яҡшы икән, һеҙгә уңыштар теләргә ҡала. Интернет ярҙамында тыуған тойғоно һаҡлау өсөн дә күп көс кәрәк буласаҡ.\nАртҡа 1 ... 7 8 9 10 11 12 13 14 15 ... 52 Алға


10:05, 27 декабрь 2021 версияһы\n8 байт өҫтәлгән , 6 месяцев назад\n→Балалар өсөн нәсихәт\n10:05, 27 декабрь 2021 версияһы (төҙәтеү)\n10:05, 27 декабрь 2021 версияһы (төҙәтеү) (кире алырға)\nРизаРизаитдин Фәхретдинов— башҡорт халҡының алдынғы ҡарашлы оло шәхесе, үҙ заманының иң мәҙәниәтле һәм уҡымышлы кешеләренең береһе. Көнсығыш һәм көнбайыш мәҙәниәт-тәре менән яҡшы таныш күренекле ғалим Р.Фәхретдинов— йәш быуынды тәрбиәләүгә, халыҡты ағартыуға ҙур өлөш индергән мәғрифәтсе. Уның әҫәрҙәрендә, йәштәр төплө белем һәм яҡшы тәрбиә алғанда ғына, уларҙың хыялдары тормошҡа ашыр, бәхетле булыр, тигән фекер ята. Р.Фәхретдиновтың шундай әҫәрҙәренең береһе «Нәсихәт» тип атала. Ул өс китаптан тора. Беренсеһе— ир балаларға, икенсеһе— ҡыҙ балаларға, өсөнсөһө — ололарға тәғәйенләнгән.\n"Ир балаларға нәсихәт"ендә ҙур тормош тәжрибәһе туплаған остаз әллә ниндәй ҙур байлыҡ, дәрәжәләргә ирешһәгеҙ ҙә элек бергә уҡыған иптәштәрегеҙ менән үҙегеҙҙе һауалы, тәкәббер тотмағыҙ, итәғәтле булығыҙ, тип өйрәтә.\n=== Ололар өсөн нәсихәт ===\nhttps://ba.wikipedia.org/wiki/Махсус:Сравнение_версий/1103510 ҡабул ителгән


Ғүмер көҙө яҡынайған һайын, һағындыра йәшлек яҙҙары - МБУК РДК муниципального района Хайбуллинский район\n/ Новости / Ғүмер көҙө яҡынайған һайын, һағындыра йәшлек яҙҙары\nҒүмер көҙө яҡынайған һайын, һағындыра йәшлек яҙҙары\nТормош – ул театр… Ҙур сәхнәләргә сығып, халыҡ алдында төрлө образдарға инеп, режиссер ышанып тапшырған рольде тамашасыға тулыһынса еткереү бик оло эш. Район мәҙәниәт йортонда тиҫтәләгән йылдар эшләп килгән “Таналыҡ” халыҡ театры тарафынан әҙерләнгән спектакльдәргә, тамашаларға тамашасылар ихлас йөрөй, яратып ҡабул итә. Шундай ҙур уңыштарға өлгәшеүҙә театрҙа төрлө йылдарҙа эшләгән режиссерҙарҙың эше менән бер рәттән театрҙа уйнаған актерҙарҙың да өлөшө ҙур.\n«Таналыҡ» халыҡ театрының иң тәжрибәле, олпат актерҙарының береһе Айҙар Сәйфулла улы Ҡоҙабаевтың ошо көндәрҙә “Ғүмер көҙө яҡынайған һайын, һағындыра ғүмер яҙҙары” тип аталған ижад байрамы булып үтте. Айҙар ағай өсөн театр, сәхнә тормошоноң айырылғыһыҙ бер өлөшөнә күптән әүерелгән инде.\nАйҙар ағай үҙебеҙҙен Аҡъяр ауылында тыуып үҫкән. Атаһы эске эштәр хеҙмәткәре, әсәһе уҡытыусы булып эшләй. Бала сағы һуғыш йылдарына тура килгән Айҙарға әсәһе үрнәк тә, маяҡ та булып тора. Уҡытыусы булыуҙы маҡсат итеп ҡуйған егет Өфө ҡалаһынын 9-сы һанлы мәктәбенә уҡырға бара. С.Юлаев исемендәге Мәсәғүт уҡытыусылар институтын, Орск ҡалаһындағы Шевченко педагогия институтын тамамлап юғары белемле белгес Хәйбулла районына ҡайтып төшә. Ауылдарҙа һәм район үҙәгендә уҡытыусы булып эшләй, хеҙмәт осоронда пионерҙар йорто директоры, район ВЛКСМ комитетынын секретаре, КПССтын пропаганда һәм агитация бүлегендә инструктор, байтаҡ йылдар мәғәриф бүлегендә инструктор һәм аҙаҡ мәғәриф бүлеге етәксеһе булып эшләй.\nТормош юлы ҡайҙарға ғына алып барһа ла Айҙар ағай һәр ерҙә сәнғәт менән бергә атлай. Мәктәптә үткәрелгән театр түңәрәктәрендәге тәүге сығыштар сәхнәгә булған ҡыҙыҡһыныуҙы уятып ҡына ҡалмай, тормошоноң мәғәнәһенә әүерелә. Театрҙа тиҫтәләгән рольдәрҙе генә башҡарып ҡалмай Айҙар ағай, китапхана, музей үткәргән барлыҡ сараларҙа ла әүҙем сығыш яһай.\nБыл кисәлә Айҙар Сәйфулла улы уйнаған спектакльдәрҙән өҙөктәр күрһәтелде.Ә инде йәш талантлы бейеүселәр Альбина һәм Эмиль Камалетдиновтар башҡарған бейеүҙәр, Республика кимәлендә үткәрелгән йыр моң бәйгеләре лауреаты Гөлфиә Хәләфетдинованың дәртле йыры, шулай уҡ Нәзифә Ҡыҙрасова, Люциә Фәйзуллиналарҙың буләк иткән моңдары байрамға йәм өҫтәп ебәрҙе. Оло йәшкә етеүенә ҡарамаҫтан Айҙар ағай йәш быуынға остаз, өлгө булып тора.Сәхнәләрҙә илһамланып сығыштар яһай.\nМәҙәниәт бүлеге етәксеһе Лариса Рәшит ҡыҙы Мәмбәтова, район мәҙәниәт йорто директоры Ольга Владимир ҡыҙы Шорохова, район үҙәк китапхана директоры Аксана Хәлим ҡыҙы Сынбулатовалар еткергән изге теләктәргә, рәхмәт һүҙҙәренә ҡушылып Айҙар ағай менән бергә уҡыған дуҫтары, “Таналыҡ ” халыҡ театрында күп йылдар бергә эшләп килгән ижадташ дуҫтары уның тураһында бик йылы һүҙҙәр әйтеп үттеләр.\nИжад кисәһе Фәнзил Ибрагимов, Рифат Кускильдин башҡарған “Йәшлек илендә ҡалам” йыры менән тамамланды. Ысынлап та йылдар үтеү менән сәстәргә сал ҡунһа ла күңел һәр саҡ йәшлектә ҡала.\nҒүмерҙең аҡ ҡышына ла\nЯҡынайып киләм һаман\nӘммә күңелем менән мин\nЙән дуҫтарҙы осраштырған\nЙәшлек илендә ҡалам.\nРайон мәҙәниәт йортоноң художество етәксеһе Юлиә Рәис ҡыҙы Ғәлиева


Силәбе университетында башҡорт филологияһы факультеты яңынан эш башлай - Правительство Республики Башкортостан\nСиләбе университетында башҡорт филологияһы факультеты яңынан эш башлай\nКөньяҡ Уралдағы иң эре юғары уҡыу йорттарының береһендә Башҡортостан Республикаһының 100 йыллығына арналған тантаналы сара үтте.\nСараның беренсе өлөшөндә Силәбе өлкәһендәге башҡорт ойошмалары ассоциацияһы ойоштороу тураһында һүҙ барҙы. Ул Көньяҡ Уралдағы бөтә башҡорт ойошмаларын берләштерәсәк. Конференцияла ҡатнашыусылар тарафынан Ассоциация рәйесе итеп Рауил Әсәҙуллин һайланды. Уны күптәр актив йәмәғәт эшмәкәре итеп белә.\nКөньяҡ Уралда йәшәүсе башҡорт халҡын тәбрикләргә Өфө һәм Мәскәү ҡунаҡтары килде. Улар араһында Дәүләт Думаһы депутаты Рәмзил Ишһарин, Башҡортостан Башлығы Хакимиәтенең Ижтимағи-сәйәси үҫеш буйынса идаралығы начальнигы Урал Килсенбаев бар ине. Башҡортостан ҡунаҡтары төбәк етәксеһе исеменән сәләм хатын уҡып ишеттерҙе. Силәбе өлкәһе Хөкүмәте ағзалары ла башҡорттар съезын иғтибарһыҙ ҡалдырманы. Сарала Силәбе өлкәһе Губернаторы урынбаҫары Евгений Голицын һәм өлкә Хөкүмәтенең Ижтимағи бәйләнештәр идаралығы начальнигы Дмитрий Семёнов ҡатнашты.\nКонференцияла йәшерен тауыш биреү юлы менән V Бөтә донъя башҡорттары ҡоролтайына делегаттар һайланды. Силәбе өлкәһендә башҡорттар һаны күп булыуын иҫәпкә алып, төп 54 делегаттан тыш тағы ла өҫтәмә ун урын бүленде. Улар июнь айында Өфөлә үтәсәк ҙур йыйында ҡатнашасаҡ.\nАртабан конференцияла ҡунаҡтары Силәбе дәүләт университетының театр корпусына күсте. Юғары уҡыу йорто ректоры Диана Циринг Башҡортостандың даими вәкиле Амур Хәбибуллиндың тәҡдимен хуплап, университетта башҡорт факультеты тергеҙеләсәк тип белдерҙе.\nСара байрам концерты менән тамамланды. Силәбеләр алдында Сибай филармонияһы артистары һәм өлкәнең башҡорт эстрада йондоҙҙары сығыш яһаны.


Өфө районы Михайловка ауылында яңы мәктәп асылды | ГТРК «Башкортостан» — Новости Уфы и РБ\nӨфө районы Михайловка ауылында яңы мәктәп асылды\n02 июня 2021 — 11:51 ГТРК «Башкортостан»\n“Олимп” Белем үҙәге “Демография” Милли проекты сиктәрендә файҙаланыуға тапшырылды. Бындай иркен биләмә һәм моһәбәт бина менән әлегә тиклем бер мәктәп тә маҡтана алмай. Михайловканың Грин биҫтәһендә төҙөлгән “Олимп” белем үҙәгенең ихатаһы 43 мең ярым квадрат метр майҙанды биләй, ә уҡыу урындары 13 мең ярым квадрат метрҙа урынлашҡан. Объекттың күләмле булыуына, илдә пандемия шартына ҡарамаҫтан төҙөүселәр йөкләмәһен хатта ваҡытынан алда үтәгән. Объекттың әҙерлек өлгөһө икәнен күрһәткән йәнә бер дәлил –уҡыу үҙәге рәсми асылыу көнөнә үк белем биреү эшмәкәрлегенә лицензия алып өлгөргән. Тимәк, бөгөндән үҙ бурыстарын закон нигеҙендә башҡара ала. Мәктәпкәсә тәрбиә, дөйөм урта һәм өҫтәмә белем биреү маҡсаттарын бойомға ашырыр өсөн бында шарттарҙың әлеге көн талабына яуап биргән һәр ҡайһыһы бар. Уҡыу бүлмәләре заманса техника менән йыһазландырылған, хеҙмәт дәрестәре өсөн махсус ҡорамалдар ҡуйылған, ашхана, ял, физик күнегеү залдары балалар ғына түгел педагогтарҙың да һоҡланыуына лайыҡ. Яңы бинала яңы уҡыу йылын улар бөгөндән көтә. Нәфисә Кинйәбаева Был тынлыҡ ваҡытлыса ғына. Балалар баҡсаһы тәрбиәләнеүселәрен икенс июндән ҡабул итә башлай. Һәм ошо матур иркен бүлмәләргә тик балаларға хас шау-шыу тулы тынғыһыҙ көндәр киләсәк. 160 урынға иҫәпләнгән балалар баҡсаһының һигеҙ төркөмөнә лә исемлектәр тулы. Мәктәп иһә ата-әсәнән ғариза йыйыуҙы дауам итә. Тап ошо иғлан Гүзәл ханымды белем үҙәген асыу тантанаһына алып килгән. Күп балалы ғаилә Михайловка ауылында йәшәй. “Олимп” Өфө районында сафҡа индереүгә әҙерләнгән мәктәптәрҙең һуңғыһы түгел. “Демография” милли проекты сиктәрендә республикала быйыл йәнә һигеҙ белем биреү учреждениеһы төҙөлә, шуларҙың өсәүһе — Өфө районында. Баҡса урамындағы белем баҡсаһын күреп танығандар хәҙер замана мәктәбен тик ошолай тип күҙ алдына килтерә. Был биләмә бәхетле баласаҡ иле дәрәжәһенә дәғүә итә.


20 Октябрь 2021, 14:48\nXX быуат уртаһында иҡтисади үҫешкән илдәрҙә индустриаль туҡланыу сәнәғәте алға китте. Арта барған ҡала халҡын туйҙырыу өсөн яңы уңышты консервалау, рафинадлау, тиҙ туңдырыу ҡулланыла башланы. Был иһә ризыҡта витаминдарҙың, ферменттарҙың, микроэлементтарҙың юғалыуына килтерә, етмәһә, уға химик өҫтәмәләр ҡушыла. Тәғәмдәрҙә биологик әүҙем матдәләрҙең аҙайыуы, юғары калориялы аҙыҡтың (мәҫәлән, кәнфиттәрҙең) артыуы һимереү, юғары ҡан баҫымы, диабет, яман шеш кеүек сирҙәргә килтерә. Был үҙ сиратында Көнбайыш Европала, Америкала маҡсатлы рәүештә сәләмәт тормош алып барыу хәрәкәтенең көсәйеүенә, үҙенсәлекле туҡланыу, шул иҫәптән аҙыҡты бешермәй ашау менән мауығыусыларҙың күбәйеүенә сәбәпсе булды.\nАҙыҡты сей килеш ашау – уны йылыла, утта бер ниндәй эшкәртеүһеҙ (бешермәйенсә, ҡыҙҙырмайынса, томаламайынса, боҫта тотмайынса һ.б.) туҡланыу рәүеше. «Төп маҡсат – аҙыҡтың бөтә файҙаһын һаҡларға ынтылыу», – ти сей ризыҡ ашауҙы өҫтөн күреүселәр. Был диетаны даими ашау нормаһы итеп алыусылар: «Ғөмүмән, боронғо кеше әҙер аҙыҡ менән туҡлана алмаған, сөнки ҡырағай тәбиғәттә ҡыҙҙырылған, бешерелгән ризыҡ юҡ, шуға күрә тап сей ризыҡ биологик яҡтан тәбиғи һанала», – тигән фекер белдерә.\nТуҡланыуҙың был системаһы бер нисә йүнәлешкә бүленә.\nӘҙерләнмәгән бөтә төр ризыҡты ашауға өҫтөнлөк биреүселәр рационға сей йә ҡаҡланған ит, балыҡ, диңгеҙ ҡыҫалаһы, креветка, шулай уҡ һөт, йомортҡаны ла индереүе мөмкин. Ҡайһы берҙә һөттән баш тарталар, ул сағында табынға үҫемлек аҙыҡтары, ит, балыҡ ҡуйыла. Ит менән балыҡты тулыһынса инҡар итеп, үҫемлек ризыҡтары, сей йомортҡа йәки һөт, һөт аҙыҡтары менән туҡланыусылар ҙа бар.\nГел бешмәгән аҙыҡ менән туҡланыуҙың һаулыҡҡа ниндәй зыян һалыуы хаҡында һөйләгем килә. Ашҡаҙаныбыҙ целлюлозаны үҙләштереүгә яраҡлашмағанлыҡтан, эшкәртелмәгән үҫемлек күҙәнәктәренә бай сей аҙыҡ бик ауыр ҡабул ителә. Бының ашҡаҙан-эсәк юлы эшмәкәрлегенең боҙолоуына килтереүе, мәҫәлән, фитобезоарҙар (үҫемлек күҙәнәктәре ризыҡ киҫәген уратып алып, төйөн хасил итә, унан төйөн ташҡа әйләнә) барлыҡҡа килеүе ихтимал. Ризыҡты тик сей килеш ашауҙан теш эмале тиҙ сатнай. Ашҡаҙанда һәм эсәктәрҙә В12 витамины насар үҙләшеү сәбәпле, организм уға ҡытлыҡ кисерә, шулай уҡ омега-3 кимәле кәмей. Ҡатын-ҡыҙҙарҙың күрем циклы боҙола, ҡайһы берәүҙәрендә күрем бөтөнләй туҡтай. Тик сей аҙыҡтар менән туҡланыу бигерәк тә балалар, үҫмерҙәр, оло йәштәгеләр, буласаҡ әсәйҙәр һәм атайҙар өсөн зыянлы.


“Үҫеш нөктәһе” үҙәге етәкселәре тәжрибә уртаҡлашты\n25 Ноябрь 2019, 11:50\n1-се Малаяҙ һәм Янғантау урта мәктәбе директорҙары Эдуард МӨСӘЛЛӘМОВ һәм Фирғәт ҒИМРАНОВ Мәскәү өлкәһенә мәғариф форумына барып ҡайтты. Красногорск ҡалаһында үткән I Бөтә Рәсәй форумы “Мәғариф” милли проектының “Заманса мәктәп” федераль проектының “Үҫеш нөктәһе” үҙәген ойоштороуға арналды.\n– Беҙ был ҙур сараға “Үҫеш нөктәһе” үҙәге етәксеһе булараҡ барҙыҡ. Башҡортостандан форумда 133 делегат ҡатнашты. Бөтә Рәсәйҙән ике меңләп кеше булдыҡ, – тине Янғантау урта мәктәбе директоры Фирғәт Факил улы. – Беҙҙе Рәсәйҙең мәғариф министры Ольга Васильева сәләмләне. Беренсе көндө “Мәғариф” милли проектының маҡсаты, һанлы технологияларҙың һөҙөмтәлелеге, “Үҫеш нөктәһе” үҙәгенең эшмәкәрлеге тураһында сығыштар булды. Икенсе көнөнә илдең төрлө төбәктәренән “Үҫеш нөктәһе” үҙәктәре етәкселәре үҙ тәжрибәһе менән уртаҡлашты.\nХәтерегеҙгә төшөрәбеҙ, “Мәғариф” милли проектының “Заманса мәктәп” төбәк проектына ярашлы, Башҡортостанда 133 “Үҫеш нөктәһе” асылған. Салауат районында гуманитар һәм һанлы йүнәлешле ошондай үҙәктәр 1-се Малаяҙ һәм Янғантау урта мәктәптәрендә булдырылды. Был белем биреү учреждениеларында уҡыусыларға кластан тыш информатика, технология, йәшәйеш хәүефһеҙлеге нигеҙҙәре һәм шахмат менән шөғөлләнеү өсөн заманса шарттар тыуҙырылды: 3D принтер, виртуаль шлем кеүек яңы технологиялы ҡорамалдар алынды, кабинеттар берҙәм стилдә йыһазландырылды. Киләсәктә районда “Үҫеш нөктәһе” үҙәге профилле мәктәптәрҙең һанын арттырыу күҙаллана.


Туҡмай, артабан баҙға төшөрөп ут төртә\nУчалы районында йәшәүсе ҡатын 33 йәшлек иренең ҡылығынан көскә иҫән ҡала. Ике бала әсәһе төрлө тән йәрәхәттәре менән дауаханаға эләгә. Тормош иптәшенә ҡаршы полицияға ғариза яҙыуҙан баш тартһа ла, осраҡ буйынса енәйәт эше ҡуҙғатылған. Тормош иптәшен йәберләүсене ниндәй яза көтә?\nҠатын күҙ йәштәрен тыя алмай. Янған битен, ҡулдарын күреп тағы ла бөгөлөп төшә. Был тән йәрәхәттәре ғаиләләге ыҙғыш һөҙөмтәһе. Бер нисә көн элек ханым үлем сигендә ҡала. Тормош иптәше - 33 йәшлек ир балалары алдында ҡатынына ҡул күтәреү менән генә сикләнмәй, баҙға төшөрөп уны бензин менән ҡойондора һәм ут төртә.\nИр «бер кемде лә үлтерергә уйламағайным», - тип аҡлана. Һыҙылған шырпы бөртөгө йәнәһе лә, баҙға яңылыш төшкән. Ярай ҙа, артабан ғаилә башлығы бәләгә тарыусыны ҡотҡара. Аңына килгәндер, күрәһең. Әле ул ҡатынынан ғәфү үтенгән, үҙен өйҙә хәстәрлекле атай тип күрһәтергә тырыша. Шулай ҙа яуаплылыҡтан ҡаса алыры шикле.\nШайморат Ямалов, Рәсәй эске эштәр министрлығының Учалы районы буйынса бүлеге етәксеһе: «Зыян күреүсе ҡатын иренә ҡаршы полицияға ғариза яҙыуҙан баш тартһа ла, осраҡ буйынса Енәйәт кодексының 112-се статьяһына ярашлы, енәйәт эше ҡуҙғатылған. Әле тикшереү эше бара».\nБыл статья буйынса буйынса, ирҙе өс йылға тиклем иректән мәхрүм итеүҙәре мөмкин. Әлегә ғәйепләнеүсегә йәшәгән урынынан ситкә сыҡмаҫҡа ҡушылған, ул һаман да иректә.\nПолиция мәғлүмәттәренә ярашлы, былтыр ғаиләләге йәберләүҙәргә бәйле 6 мең осраҡ теркәлгән. Ғәмәлдә улар күберәк булыуы ла ихтимал. Сөнки йыш ҡына ҡатын-ҡыҙҙар туҡмалыуы хаҡында өндәшмәүҙе хуп күреп, өйҙән сүп сығармай. Ә ғәйепле тип табылғандарға «Енәйәт кодексы» буйынса бер нисә йылға рәшәткә артына ултырыу янай\nӘйткәндәй, Учалыла йәшәүсе ғаилә яңыраҡ ҡына өй төҙөп сыҡҡан, ике малайҙары бар. Балалар әсәйҙәре дауаханаға эләгеүен белә. Ауырый тип аңлатҡандар. Ҡатын иһә тормош иптәшен ғәфү иткән. Бергә йәшәрҙәрме-юҡмы - билдәһеҙ.


2013 йыл аҙағына Башҡортостанда туғыҙ дәүләт хеҙмәтләндереүҙәре үҙәге асыласаҡ // Йәмғиәт | новости башинформ.рф\n2013 йыл аҙағына Башҡортостанда туғыҙ дәүләт хеҙмәтләндереүҙәре үҙәге асыласаҡ\n10:12, 28 октября 2013 Йәмғиәт\n2013 йыл аҙағына тиклем Башҡортостанда дәүләт хеҙмәтләндереүҙәре күрһәтеү буйынса күп функциялы үҙәктең туғыҙ филиалы асыласаҡ. Был турала Рәсәй реестрының Башҡортостан Республикаһы буйынса идаралығында коллегия ултырышында хәбәр иттеләр.\nХәҙерге ваҡытта Башҡортостанда күп функциялы үҙәктең алты офисы эшләй, учреждение 2014 йыл уртаһына офистар һанын 25-кә еткерергә, ә 2014 йыл аҙағына район үҙәктәрендә ҙур булмаған филиалдар асырға планлаштыра.\nКүп функциялы үҙәктәр граждандарға 214 дәүләт һәм муниципаль хеҙмәттәре күрһәткәндә аралашсы булып тора, уларҙың дүртәүһе –Рәсәй реестрының дәүләт хеҙмәттәре, улар күп функциялы үҙәккә мөрәжәғәттәрҙең 80 процентын тәшкил итә.\nТеги: дәүләт хеҙмәтләндереүҙәре


Инвалид бала тәрбиәләгән ғаиләләргә – торлаҡ ташлама хаҡ менән\n6 Июнь 2019, 11:34\nРәсәй Хөкүмәте инвалид бала тәрбиәләгән ғаиләләргә ташлама хаҡ менән ипотека торлаҡ кредиттарын биреү мөмкинлеген ҡараясаҡ. Ошондай күрһәтмәне Рәсәй Президенты Владимир Путин закондар сығарыу кәңәшмәһе ултырышынан һуң биргәйне. Был мәсьәлә буйынса сығыш 1 сентябргә тиклем әҙер булырға тейеш, тип тә билдәләнә.#ВладимирПутин\nРәсәй Хөкүмәте инвалид бала тәрбиәләгән ғаиләләргә ташлама хаҡ менән ипотека торлаҡ кредиттарын биреү мөмкинлеген ҡараясаҡ. Ошондай күрһәтмәне Рәсәй Президенты Владимир Путин закондар сығарыу кәңәшмәһе ултырышынан һуң биргәйне. Был мәсьәлә буйынса сығыш 1 сентябргә тиклем әҙер булырға тейеш, тип тә билдәләнә.


Заманса ҡала мөхитен формалаштырыуҙа һәр кем ҡатнаша ала\nРеспубликала 2018-2019 йылдарҙа төҙөкләндерелергә тейешле йәмәғәт урындарын һайлау буйынса тауыш биреү үтәсәк. Был турала бөгөн ведомство-ара комиссия ултырышында белдерелде.\n«Заманса ҡала мөхитен формалаштырыу» өҫтөнлөклө проекты сиктәрендә былтыр 416 ихата һәм 37 йәмәғәт урыны тәртипкә килтерелгән, төҙөкләндерелгән. Урамдарға яҡтыртыу ҡоролмалары ҡуйылған, парковка, сүп-сар йыйыу урындары эшләнгән, балалар ҡаласыҡтары, спорт майҙансыҡтары ҡалҡып сыҡҡан. Финанслау күләме 1 миллиард һумдан ашыу, аҡса Рәсәй һәм республика ҡаҙнаһынан бүленә. Программала барлығы 30-ға яҡын муниципаль берәмек ҡатнашҡан. Быйыл иһә ул республиканың барлыҡ төбәктәренә таратыла. Әле ошо ике йылда программаға инәсәк объекттар барлана. Унда һәр кем ҡатнаша ала. Йәғни, төҙөкләндерелергә тейешле урындар йәмәғәтселек фекеренә таянып һайлана. Тәҡдимдәр 9 февралгә тиклем ҡабул ителә. Тауыш биреү 16-23 мартта үтә, һәр бер муниципаль берәмек аныҡ бер көндө үҙе билдәләй.


02.02.2018. Районы Зауралья превращаются в центр легкой промышленности — Программы развития территорий Республики Башкортотсан\n« 02.02.2018. Визит И.А.Тажитдинова в Баймакский район\n02.02.2018. Прошла Коллегия Минсельхоза РБ, посвященная итогам деятельности АПК РБ за 2017 год и основным задачам на 2018 год »\n02.02.2018. Районы Зауралья превращаются в центр легкой промышленности\nӘле бер нисә районда тиҫтәләгән тегеү цехы эшләп килә. Быйыл Баймаҡ ҡалаһында киңәйтелгән етештереү цех ы асыласаҡ. Ул республиканың өҫтөнлөклө инвестиция проекттары исемлегенә индерелгән.\nЕгет кешегә етмеш төрлө һөнәр ҙә аҙ. Оҙаҡ йылдар себер тарафтарында төрлө ерҙә эшләп, тормош күргән Рәил Байегетов быны яҡшы белә. Ситтә йөрөп ялҡҡас, ул тыуған Таулыҡай ауылына ҡайтып яңы асылған цехҡа килә.\n2016 йылда яңы предприятие асылғас элекке уҡытыусы, тәрбиәсе, мал ҡараусы, һауынсы, хужабикәләр машинка артына ултырып яңы һөнәр үҙләштерә. Буш торған бинала хәҙер тормош гөрләй. Магнитогорск ҡалаһынан инвестор кейем тегеү цехын асыуға 5 миллион һум тирәһе аҡса һалған. Улар 3 йыл эсендә Баймаҡ, Йылайыр һәм Әбйәлил райондарында 8 предприятие асыуға өлгәшә. Бизнес халыҡтың эшләргә теләүенән башланды, ти ойошма етәксеһе Линара Заһитова. Еңел сәнәғәт йүнәлешен һайлаған предприятие Урал аръяғы райондарында 200-ҙән ашыу кешене эш менән тәьмин итә. Дөйөм инвестициялар күләме 60 миллион һумдан артҡан. Балалар өсөн, йылы кейемдәр, футболка, халат, һәм әлбиттә, эш өсөн махсус формалар. 2 йыл эсендә предприятие 150 төр кейем-һалым тегеүҙе яйға һала. Әле махсус заказ буйынса ҙур партия һатыуға әҙерләнә. Ә был төрөлгәндәре ошо көндәрҙә Магнитогорск ҡалаһына оҙатыласаҡ. Барлыҡ продукция күмәртәләп һатып алыусыларға китә.\nЭшҡыуарҙың маҡсаты – үҙ кибетен асыу. Ә быныһы район үҙәгендә урынлашасаҡ 9-сы объект. Бында әҙер продукцияны һатып алыусыға еткереү һәм интернет магазин асыу күҙаллана. Баймаҡтағы элекке һыра ҡойоу заводы бинаһында әле күләмле ремонт бара. 1 мең квадрат метр майҙанды алып торған буласаҡ цехта 200 кешегә эш урыны булдырылырға тейеш. Ул Башҡортостандың өҫтөнлөклө инвестиция проекттары исемелегенә ингән. Әйткәндәй, үҫеш корпорацияһы бизнес план һәм юридик оҙатыу йәһәтенән ярҙамды тулыһынса үҙ өҫтөнә ала. Был инвесторға буш майҙан табыу һәм бюрокртаик ҡаршылыҡтарҙы еңел хәл итергә ярҙам итә. Тиҙҙән тегенселәргә вакансиялар Сибай ҡалаһында ла буласаҡ, бында 10-сы цех асыу күҙаллана.\nПостоянная ссылка на это сообщение: http://prt.pravitelstvorb.ru/?p=11484


Бурысың юҡмы? Тимәк, һин бөгөн бай!\nЯңыраҡ туҡталышта шундай һөйләшеүгә шаһит булдым.\nЯңыраҡ туҡталышта шундай һөйләшеүгә шаһит булдым. Бер ҡатын ғаиләһендәге күңелһеҙ ваҡиға тураһында әхирәте менән бүлеште:\n- Дүрт йыл элек кесе ҡыҙым, бөтәһенең дә фатирында заманса ремонт яһалған, йыһаздары ла яңы, мин өйгә класташтарымды саҡырырға ла оялам тигәс, кредит алып булһа ла, түшәмде ремонтлап, ҡыйбатлы люстра элдем, обойҙарҙы алмаштырып, ЖК-телевизор алып ултырттым. Ремонтыбыҙ иҫкереп бөттө, ә уның буйынса тағы ике йыллыҡ бурыс бар. Бөгөн ейәнсәрем әле хаҡы түләнеп тә бөтмәгән телевизорҙы ватҡан. Ссуда алып, ремонтты яңыртҡандан алып, өйҙә тынғылыҡ бөттө тиһәм, бер ҙә арттырыу булмаҫ, моғайын. Кредиттан тыш башҡа түләүҙәр ҙә бар бит, ашарына ла, кейенеренә лә кәрәк. Ай уртаһы етһә, ҡайҙан аҡса табырға тип, саба башлайым. Береһенән алам, икенсеһенә түләйем. Бурысҡа батыуымда ғәйепләп, хәҙер ҡыҙымды үҙемдән биҙҙерҙем. Был һаҙлыҡтың осо ла, ҡырыйы ла юҡ кеүек, артабан ни эшләргә?!\nӘхирәте уны тынысландырырға теләптер инде:\n- Бурыслы үлмәй ул, уға хатта дошманы ла иҫәнлек теләй, ти. Улай ныҡ бөтөрөнмә, хәҙер кредитһыҙ бер кем дә юҡ. Эштәгеләр, пенсия ла алаһың, эшләп тә йөрөйһөң, ни эшләп шәшке тун алып кеймәйһең, тип төртмә телләнгәс, мин дә бүлеп түләүгә тун алдым, кредитҡа машинаны яңырттыҡ, - тигән булды.\nЭйе, һуңғы осорҙа үҙенең статусын күтәрер өсөн күптәр яҡындары, хеҙмәттәштәре, күршеләре менән ярыша-ярыша кредитҡа, көтәсәккә өй йыһаздары, машина, кейем алып, бурысҡа батты. Тормошоноң тышҡы яғын, кешегә күренгәнен бөтәйтһә лә, бурысҡа, өҫтәүенә ҙур процентҡа булғас, үрҙә атап кителгән ҡатындыҡы кеүек, уның эске яғы, сифаты, йөкмәткеһе, киреһенсә, зыян күрә шул. Барлыҡ яраштыра, юҡлыҡ талаштыра, ти бит халыҡ мәҡәле лә.\nШуныһы ҡыҙғаныс, йыш ҡына был хаҡта кеше бурысҡа батҡас ҡына аңлай һәм бер кемгә бирәсәге булмаған кеше иң бәхетле тигән фекергә килә.\nИрекһеҙҙән шаһит булған һөйләшеү йәшәү мәғәнәһе тураһында ҡасандыр уҡыған һәм иҫтә ҡалған риүәйәтте иҫкә төшөрҙө:\n“Бер көндө юғары уҡыу йортоноң элекке студенттары үҙҙәренең күп нәмәгә өйрәткән профессорына ҡунаҡҡа килә. Әңгәмә барышында уҡыусыларының башлыса бөгөнгө тормоштоң ауырлығы, бурыс, йәшәү мәғәнәһе тураһында һөйләшкәнен ишетеп, профессор студенттарына кофе тәҡдим итә. Хуш еҫ бөрккән эсемлек ҡойолған сынаяҡ-стакандарҙы өҫтәлгә ултыртҡас, уҡыусыларын ситтән генә күҙәтә.\nСтуденттарҙың береһенән-береһе алданыраҡ өлгөрөргә тырышып, фарфор сынаяҡтарға, гәлсәр бокалдарға үрелеүен күреп, телгә килә:\n- Күрҙегеҙме, бөтәгеҙ ҙә пластмасса һәм ябай быяланан эшләнгән стакандарҙы ҡалдырып, матурҙарын алырға тырыштығыҙ. Тормоштоң ауырлығына зарланыуығыҙҙың, йәшәү мәғәнәһен таба алмауығыҙҙың сәбәбе шунда инде. Был күренеш бөтәгеҙҙең дә яҡшы, матур нәмәләргә эйә булырға ынтылыуығыҙҙы күрһәтте. Әммә, иң мөһиме, уның эсендәгеһе түгеме? Кофеның тәме һауыттың затлылығына бәйле түгел. Ошо миҫалда йәшәү мәғәнәһе тураһында шулай аңлатыр инем: кофе - һеҙҙең тормош, ә һауыты - аҡсаға, йәмғиәттәге урынға, дәрәжәгә ҡарата мөнәсәбәтегеҙ. Һеҙ тормошоғоҙҙа шул матур һауытҡа үрелеп, уның эсен нимә менән тултырырға онота яҙғанһығыҙ. Шуға ла тормошоғоҙ ауыр, мәғәнәһеҙ булып тойолған...


“Әҫәр – әҙәм өсөн бер ғәжәйеп донъя…” » "Йәшлек" гәзите\nГазета "Йәшлек" » Медиа » “Әҫәр – әҙәм өсөн бер ғәжәйеп донъя…”\nХалҡыбыҙҙың арҙаҡлы улы Р. Фәхретдинов: "Әҙәбиәт инсандың йөҙөнә нур, күңеленә шатлыҡ килтерер", – тигән бит. "Юлдаш" тулҡындарында апрель айында һеҙҙең күңелгә хуш килер әҫәрҙәр байтаҡ. Улар араһында радионың алтын фондынан алынғандары ла, яңы яҙмалар ҙа бар. Мәҫәлән, танылған әҙиптәребеҙ Ноғман Мусиндың "Әлфирә килен", Түләк Ғирфановтың "Фәйрүзә", Рәйес Ғабдрахмановтың "Өҙөлмәһен моңдарым" исемле беренән-бере тулҡынландырғыс әҫәрҙәрен Башҡортостандың халыҡ артистары Нурия Ирсаева, Әхәт Мортазин, Фирҙәт Ғәлиев уҡый.\nЯҙыусы танытмаһына эйә булмаһалар ҙа, Миләүшә Ҡаһарманова менән Кәрим Ҡара "һүҙ оҫтаһы" тигәнде раҫларлыҡ хикәйәләре менән таң ҡалдырып ҡуя. Уларҙың "Ағиҙел" журналында баҫылған "Атаҡай", "Бәхет тауҙары бейек" әҫәрҙәре тап шундайҙарҙан. Геройҙары көтөлмәгән характер һыҙаттары менән уҡыусы күңелен арбай, төҙөк сюжет, һығылмалы халыҡсан тел ҡыуандыра. Тормошта ҡарашы менән теҙ сүктерер атаҡай хаҡындағы әҫәрҙе Башҡортостандың халыҡ артисы Миңзәлә Хәйруллина елегеңә үтерлек итеп еткерһә, икенсеһе Гөлназ Алсынбаева уҡыуында күңелегеҙгә хуш килер. Олоһо-йәше өсөн һабаҡ бирерлек радиоспектаклдәр ҙә эфирға сығасаҡ.\n"Шиғриәт минуттары", ғәҙәттәгесә, айҙың һәр йәкшәмбеһендә яңғырар. Тәүге аҙна танылған шағир Хисмәт Юлдашевтың юбилейы уңайынан уның шиғырҙары менән башланыр. Артабан Шакир Бикҡоловтың һәм Миләүшә Ғәйфуллинаның ижад емештәрен тәмләрһегеҙ. Ҡасандыр Ш. Бабич исемендәге республика дәүләт йәштәр премияһы лауреаты Рәйес Түләк:\n"Мәңге йәшәйем, тип донъя тупла,\nИртән үләм, тиеп доға ҡыл!" –\nтип яҙғайны. 10 йыл әүәл арабыҙҙан китһә лә, талантлы шағирҙың ижади ғүмере үлемһеҙ, радио аша уның үҙе уҡыуындағы ҡәҙерле яҙманы ишетеп, күптәр ҡыуаныр.\nКүңелде ҡояш нурҙары кеүек йылытыр көскә эйә әҙәпле донъянан айырылмайыҡ, дуҫтар! "Юлдаш"тың тауыш режиссерҙары юғары зауыҡ менән музыкаль яҡтан биҙәгән әҫәрҙәр эфирҙа яңғырағандан һуң уларҙы беҙҙең рәсми сайтта ла тыңларға мөмкин. Адресы – yuldashfm.ru.\nСығыу ваҡыты 11-04-2017, 14:49 | Ҡаранылар: 415


Йәгеҙ әле, егеттәр!\nИглиндә Ватанды һаҡлаусылар көнөнә арналған конкурс үтте. Унда райондың 25 мәктәбе уҡыусылары көс һынашты.\nЕгеттәр Калашников автоматын һүтеп - йыйыуҙа ярыша. Һәр үҫмер ҡоралды, уның менән ҡулланыу ҡағиҙәләрен яҡшы белергә тейеш. Бәйгелә ҡатнашыусыларға мәсьәләне еңел бирелде. Иң етеҙҙәр һынауҙы 20 секундта башҡарҙы.\nВладимир Добрейкин, Оло Тәләк урта мәктәбе уҡыусыһы: «Беҙ конкурсҡа әҙерләнгәндә көн һайын команда менән йыйылышып автоматты һүтеп- йыйырға өйрәндек. Ваҡыт бик әҙ булды. Ләкин уҡытыусыбыҙ ярҙам итте. Был минең үҙемә лә оҡшай. Киләсәктә әрмелә хеҙмәт итәсәкмен. Шуға ла ошондай бәйгеләрҙең беҙҙең өсөн файҙаһы ҙур».\nКонкурста егеттәрҙең ҡиәфәте, хәрби формалары тикшерелде. Шулай уҡ ваҡытҡа кейенеп-сисенеү кеүек тиҙлек талап иткән бәйгеләр ойошторолдо. Былар барыһы ла үҫмерҙәр өсөн хәрби хеҙмәткә әҙерлек тә булып тора.\nБәйгенең иң үҙенсәлекле өлөшө джентельмен-шоу булды. Егеттәр һәм ҡыҙҙар ретро йырҙарға вальс бейене. Һынауҙа һәр команданан бер егет ҡатнашты. Бейеүгә ни бары 30 секунд ваҡыт бирелде.\nМәктәптәр биш зонаға бүленеп көс һынашты. Конкурс һөҙөмтәләре буйынса беренселекте Иглиндең икенсе мәктәбе яуланы. Еңеүселәр Маҡтау ҡағыҙҙары, ҡиммәтле бүләктәр тапшырылды.


Материалы за Август 2012 года » Башҡортостан гәзите\n“Бөтә эш дүрт бейәнән башланды”\nИҡтисад // 31-08-2012, 00:35\nҺәр йылғаның инеше, һәр эштең башы була. Русландың да аттарға тартылып үҫеүе бөгөн районда ғына түгел, тирә-яҡтарға даны таралған йылҡы малы тотҡан йүнсел булып китеүенә булышлыҡ иткәндер. Бала ғына күңелендә яралған ошо сатҡы егет сағындағы дәртенә әйләнә, һөйөклө ҡатынына ир, балаларына атай булғас, ялҡын булып дөрләй.\nТөрлө ойошмаларҙа эшләп ҡарағас, илдә яңылыҡ булып бөрөләнгән фермерлыҡҡа тотоноп ҡарарға ниәт итә. Ҡатыны Гөлүсә лә үҙаллы эшләүҙе хуплай. Шулай итеп, Ахуновтарҙың йәш ғаиләһе 2004 йылда дүрт бейә һатып ала.\nКом: 0 // Уҡынылар: 1495 тапҡыр // Тотош уҡырға\nБелем усаҡтары әҙерме?\nСоциаль мәсьәлә // 31-08-2012, 00:31\nЯңы уҡыу йылының башланыуы — илдәге һәр кем өсөн, оломо ул, кесеме, тулҡынландырғыс гүзәл бер мәл. Мәғариф тармағы хеҙмәткәрҙәре быйыл да Белем көнөн лайыҡлы ҡаршылау өсөн ҙур әҙерлек эштәре башҡарҙы.\nРәсәй Хөкүмәте етәксеһе Дмитрий Медведев мәғариф тармағындағы тап ошо мөһим әҙерлек мәсьәләләренә арналған видеоконференция үткәрҙе. Уның эшендә Башҡортостан Президенты Рөстәм Хәмитов ҡатнашты.\nКом: 0 // Уҡынылар: 1396 тапҡыр // Тотош уҡырға\nЭш һөҙөмтәһе — тәртип\nЙәмғиәт // 31-08-2012, 00:30\nПолицияның төбәк вәкиле булыу еңелдән түгел. Яуаплы вазифаны еренә еткереп башҡарыу өсөн ҙур тәжрибә, оҫталыҡ, төплө белем, етди әҙерлек һәм ныҡлы сәләмәтлек талап ителә. Быларҙан тыш, кешеләр менән яҡшы мөғәмәләлә булыу, уртаҡ тел табыу кеүек сифаттар кәрәк. Төбәк вәкиле халыҡ ышанысын, ихтирамын яуларға тейеш. Шунһыҙ уй-теләктәреңде бойомға ашырыу, ыңғай һөҙөмтәгә өлгәшеү мөмкин түгел.\nМинеңсә, төбәк вәкиле Тәтешле районы буйынса эске эштәр бүлегендә хеҙмәт иткән Вадим Әптекәев кеүек булырға тейеш: етди, ғәҙел, кешелекле, тәүәккәл.\n1997 йылда милицияға эшкә килгәнсе Вадим Төркмәнстанда сик буйы ғәскәрҙәрендә хеҙмәт итә, Краснохолм нефть һәм газ сығарыу идаралығында иретеп йәбештереүсе булып эшләй.\nКом: 0 // Уҡынылар: 1360 тапҡыр // Тотош уҡырға\nИзгелек эшлә лә һыуға һал...\nСәстәренә сал төшә башлаған һәр кем, үткән тормошона эстән генә байҡау яһап, башҡарылған-башҡарылмаған эш-ғәмәлдәренә, өлгәшелгән уңыш-ҡаҙаныштарына, хата-яңылыштарына йомғаҡ яһай. Был үҙе тирәләй йәшәгән халыҡтың йәшәйеш-көнкүрешен ойоштороусы, именлек-хәүефһеҙлеген хәстәрләүсе етәкселәр өсөн бигерәк тә мөһим.\nКүгәрсен муниципаль район хакимиәте башлығы Фәрит Мырҙагилде улы МУСИН, байтаҡ йылдар ауыл хужалығын етәкләгән, урта звено етәксеһе вазифаһын да башҡарған сағында уҡ ауылдаштары, райондаштары, ғөмүмән, замандаштары хәстәрлеген үҙ иңенә йөкмәп тартҡан уҙаман, әңгәмәбеҙҙә үтелгәндәр аша бөгөнгә бер аҙ ҡараш ташлай.\n– һуңғы йылдар ҙур өмөттәр бағлап сәселгән иген, мал аҙығы культуралары ҡоролоҡ арҡаһында ыратып уңыш бирә алмауы ауыл хужалығы предприятиеларының ғына түгел, ә тотош райондың социаль-иҡтисади хәл-торошона насар йоғонто яһаны. Ошо хәлдән күгәрсендәр нисегерәк сыҡты һәм артабан ни эшләргә уйлай?\n– Республика етәкселеге, һуңғы йылдарҙың ауыл хужалығы өсөн бик уңайҙан булмаясағын алдан иҫкәртеп, мал аҙығын 1,5-2 йылға етерлек итеп әҙерләп ҡуйырға кәрәклеге тураһында йыш иҫкәртә килде.\nКом: 0 // Уҡынылар: 1596 тапҡыр // Тотош уҡырға\nАлтын ҡуллы Рәхим\nЭшҡыуар // 31-08-2012, 00:20\nТаштуғай ауылында тыуып үҫеп, Сибай педагогия училищеһын тамамлап, хеҙмәт юлын туған мәктәбендә башлаған, бөгөн уҡыусыларҙы хеҙмәт дәресендә ағасты һырлау серҙәренә өйрәтеүсе Рәхим Рәүеф улын борсоған проблемалар етерлек. Утыҙ өс йыл эш тәжрибәһе булған абруйлы уҡытыусыны, Рәсәй Федерацияһының почетлы дөйөм белем биреү хеҙмәткәрен ауылдың киләсәге, бигерәк тә мәктәптең яҙмышы борсой.\n— Һуңғы осорҙа мәғариф өлкәһендәге үҙгәрештәр уҡытыу планына ярайһы төҙәтеүҙәр индерергә мәжбүр итте, — ти Рәхим Собханғолов. — Информатика, сит ил дәрестәре арттырылып, хеҙмәт дәресе «кәрәкмәгән» тип һаналғандар иҫәбенә кәметелде. Мәҫәлән, 9-сы класта технология фәне бөтөнләй бөтөрөлдө. Һүҙ юҡ, бөгөн һәр уҡыусы компьютерҙы яҡшы белергә, сит телдә иркен аралашырға тейеш. Әммә хеҙмәт тәрбиәһе тураһында онотоу кәрәкмәҫ ине.\nКом: 0 // Уҡынылар: 1299 тапҡыр // Тотош уҡырға\nДөрөҫ бешерергә өйрәнәйек\nЙәмғиәт // 31-08-2012, 00:15\n— Тоҙло кәбеҫтәне һыуҙа сайҡатырға ярамай, юғиһә ул витаминдарҙың һәм ҡиммәтле минераль матдәләрҙең бер өлөшөн юғалтасаҡ.\n— Салатта каротин һаҡланып ҡалһын өсөн ҡаймаҡты йәки майонезды табынға ултыртыр алдынан ғына һалырға кәрәк.\n— Кишерҙәге каротинды яҡшыраҡ үҙләштереү өсөн, май йәки ҡаймаҡ һалып, һауыттың ҡапҡасын ябып быҡтырырға кәңәш ителә.\n— Витаминдарын юғалтмаһын өсөн кәбеҫтәне бешерергә түгел, ә быҡтырырға кәрәк.\nКом: 0 // Уҡынылар: 1602 тапҡыр // Тотош уҡырға\nСоциаль мәсьәлә // 31-08-2012, 00:15\nКом: 0 // Уҡынылар: 1266 тапҡыр // Тотош уҡырға\nҠатын-ҡыҙға "ҡорос ат" баш бирәме?\nЮл хәрәкәте хәүефһеҙлеген һаҡлау идаралығында эшләүсе танышым – тормошҡа айыҡ аҡыл менән ҡараусы гүзәл зат: "Көн һайын республиканың теге йәки был төбәгендәге юл-транспорт ваҡиғалары хаҡында ишетеп-белгәнгә күрә, рулгә тотонорға ашыҡмайым, минән башҡа теләүселәр ҙә етерлек", – тип белдергәйне.\nҮҙем дә йәйәү йөрөүҙе хуп күрәм. Дөрөҫөн әйткәндә, автомобиль йөрөтөү танытмаһын алырға теләк уянһа, күптән махсус курстарға юлланған һәм бер ауырлыҡһыҙ уҡып сыҡҡан булыр инем. Мәгәр яуаплылыҡ тигән төшөнсә күберәк, күрәһең: әлегә үҙемдә "ҡорос ат"ҡа идара итерлек ышаныс тоймайым, хәүефһеҙ хәрәкәт итеүемә инанмайым, һәм был теләк "замандан артта ҡалмайым" тигән маҡсаттан күпкә көслөрәк.\nКом: 0 // Уҡынылар: 1383 тапҡыр // Тотош уҡырға\nСтәрлебаш районының Йәлембәт ауылын йәшен тиҙлегендә урап сыҡҡан хәбәр күптәрҙе тетрәндерҙе: 10, 9 һәм 5 йәшлек малайҙар юғалған…\nИртән тамаҡ туйҙырып сығып киткән малайҙар кискеһен көтөү ҡайтҡас та күренмәгәс, әсәләре борсолоп, балаларҙы эҙләй башлай. Һуңынан райондың барлыҡ хоҡуҡ һаҡлау хеҙмәткәрҙәре лә аяҡҡа баҫа. Юғалған балаларҙы эҙләүгә илленән ашыу полиция хеҙмәткәре йәлеп ителгән. Ә бер туғандар Филүс менән Азат һәм уларҙың тоғро дуҫы Айрат ташландыҡ ҡаралтыла йәшеренеп ултырған. Ҡасҡалаҡтарҙы таңға ғына эҙләп табалар. Ярай әле ауылда батырлыҡ күл-йылға, аҙашырлыҡ урман юҡ. Филүс менән Айрат өҫтөнә йылы кейем кейгән, ә бына биш йәшлек Азат күлдәксән генә булған.\nКом: 0 // Уҡынылар: 1059 тапҡыр // Тотош уҡырға\nАлдашҡан өсөн штраф\nЕнәйәт һәм яза\nКүмертауҙан бер ир полицияға:\n— Таныш булмаған берәү өс мең аҡсамды, дүрт меңлек телефонымды талап алды, туҡманы, — тигән ялыу менән килә.\nХеҙмәткәрҙәр шунда уҡ ғәйеплене эҙләргә тотона. Баҡһаң, иргә берәү ҙә һөжүм итмәгән. Ул танышының машинаһын алып тора ла боҙоп килтерә. Зыянды ҡаплау өсөн аҡсаһын да, телефонын да машина эйәһенә үҙе биргән булып сыға.\nХәҙер “бәләгә тарыған әҙәм”гә алдашҡаны өсөн 12 мең һумын сығарып һалырға тура киләсәк.\nКом: 0 // Уҡынылар: 1138 тапҡыр // Тотош уҡырға\nИлһам уты — илһамлының күңелендә\nМәҙәниәт һәм әҙәбиәт // 31-08-2012, 00:15\nРәшит Шәкүр... Был исем күп тармаҡлы, күп яҡлы ижади хеҙмәттәре менән дә, ил, халыҡ мәнфәғәте менән янып йәшәүсе оло шәхесебеҙ булараҡ та республикабыҙ халҡына киң билдәле. Шағир, прозаик, драматург ғалимдарыбыҙ бар ул. Ә бына Рәшит Закир улы һымаҡ, ғалим-телсе, ғалим-этнограф, ғалим-фольклорсы, ғалим-тарихсы, ғалим-әҙәбиәтсе, ғалим-педагог... Бындай уҡ киң ҡоласлыһы, иманым камил — ул ғына. Быларҙан тыш, Рәшит ағай байтаҡ йылдар “Совет Башҡортостаны” (“Башҡортостан”) гәзите редакцияһында уңышлы эшләгән үткер ҡәләмле журналист та. Ҡыҫҡаһы, төрлө ижади өлкәләрҙә ең һыҙғанып хеҙмәт итеүсе күренекле шағир ул Рәшит Закир улы Шәкүр.\nКом: 0 // Уҡынылар: 898 тапҡыр // Тотош уҡырға\nҠәҙерһеҙгә әйләнгән Ғәзизйән\nГөлзифа апай мине күреү менән хәсрәтен һөйләй башланы.\n— Анау беҙҙең йән көйөгөнән генә бер ниндәй тулк юҡ. Әле шунан ялҡып сығып киттем әле, — тине. — Тамам аптыратты бит. Хәҙер нисә көн эсеп ята. Ишшеү етмәһә, әсәй, бер яртылыҡ ҡына аҡса биреп тор әле, тип быуынға төшә. Бирермен томшоғона. Көтөп торһон. Хөрәсән. Эшләһен дә ашаһын. Ней бисә алырға эшкинмәне. Ней сәсрәһә, сәсрәп ҡуймай. Әллә кемгә оҡшаған.\nИсемләп әйтмәһә лә, кемде әрләгәнен белеп торам. Улы Ғәзизйәнде гелән шулай йән көйөгөнән һалдыра ул. Әсәнең ҡасандыр кешенән ҡырын һүҙ әйттермәгән сабыйын әрләүен ишетеү ғәжәп ине.\nКом: 0 // Уҡынылар: 697 тапҡыр // Тотош уҡырға\nКүҙ нуры юғалмаһын\nСоциаль мәсьәлә // 31-08-2012, 00:11\n1 Кишерҙең һабағын аш-һыу әҙерләгәндә даими ҡулланһағыҙ, күҙлектән бөтөнләй ҡотолорға мөмкин. Уны салаттарға, башҡа ризыҡтарға киптереп, тәмләткестәр рәүешендә ҡушырға була.\n2 Күҙ йәшкәҙәгәндә укроп төнәтмәһе менән сайҡатырға кәңәш ителә. Бының өсөн 1 стакан һыуға 1 балғалаҡ укроп орлоғо һалып, 5-6 минут ҡайнатырға.\nКом: 0 // Уҡынылар: 998 тапҡыр // Тотош уҡырға\nАртҡа 1 2 3 4 5 6 7 8 9 10 ... 35 Алға Бит башына


Бөгөн бөтә донъя мосолмандары Ҡорбан ғәйетен билдәләй\nОшо уңайҙан Башҡортостан Президенты республика мосолмандарын изге байрам менән тәбрикләне.\n«Ҡорбан ғәйете исламдың юғары әхлаки ҡиммәттәрен үҙ эсенә ала. Ошо көндәрҙә дин тотҡан һәр кем яҡындарына ихлас хөрмәтен белдерә, мохтаждарға мәрхәмәтлек күрһәтә. Бөгөн илебеҙҙә яңынан-яңы мәсеттәр ҡалҡып сыға, ислам ғилеме биреү системаһы үҫешә. Мосолмандар хәйриә , йәштәрҙе рухи тәрбиәләүҙә әүҙем ҡатнаша, төрлө милләт һәм дин тотоусылар араһында дуҫлыҡты нығыта. Башҡортостанда Ҡорбан байрамы һәр ваҡыт киң үткәрелә. Йыл һайын хаж ҡылына, мәсеттәрҙә тыуған төйәгебеҙ именлеге хаҡына намаҙҙар уҡыла. Барығыҙға ла, туғандарығыҙ һәм яҡындарығыҙға ысын күңелдән ныҡлы һаулыҡ, именлек, тыныслыҡ һәм изге эштәрегеҙҙә уңыштар теләйем. Ҡорбан байрамы мөбәрәк булһын!» - тиелә Башҡортостан Президенты Рөстәм Хәмитовтың Ҡорбан байрамы айҡанлы ҡотлауында.


Йырҙарҙа данлауҙары хаҡ икән\nҠунаҡ көткән һәр кем үҙ йортон тәртипкә килтерә. Шуның кеүек Сибай ҡалаһы ла 60 йыллыҡ юбилейына ныҡлы әҙерләнде: яңы йорттар, социаль әһәмиәтле объекттар ҡалҡып сыҡты, урамдар, йорттар рәтләнде, йәшелләндереү, төҙөкләндереү буйынса күп эштәр атҡарылды. Быларҙың барыһы ла иң беренсе ҡаланы төҙөүгә, үҫтереүгә күп көс һалған почетлы граждандарға, хеҙмәт ветерандарына, ҡала предприятиеларының, ойошмаларының, учреждениеларының етәкселәренә күрһәтелде.\nБөгөн ҡаланың 28 почетлы гражданының 14-е иҫән-һау һәм улар ҙур теләк менән махсус бүленгән автобустарҙа ҡала етәкселеге менән берлектә Сибай буйлап сәйәхәт итте. Беренсе туҡталыш яңы төҙөлөп бөткән Балалар художество мәктәбендә булды. Өлкән быуын вәкилдәре һәләтле балалар өсөн шарттар булдырылыуға хайран ҡалды. Күргәҙмә залы ла иркенлеге, яҡтылығы менән ҡыуандырҙы.\n21 августа Арҡайым ҡасабаһында асыласаҡ мәсеткә лә сәфәр ҡылды улар. Иман йортон һалыуға барлыҡ көсөн һалған эшҡыуар Руслан Йәрмөхәмәтов, мәсеттең имамы Юлай Зиннәт улы Абдрахманов ҡунаҡтарҙы яҡты йөҙ менән ҡаршы алды.\n—Былтыр октябрь айында мәсеткә тәүге нигеҙ ташы һалғанда бында ҡоро ер генә ине. Ҡыҫҡа ғына ваҡыт арауығында манаралы мәсет ҡалҡып сыҡты, ул халыҡты иманға әйҙәп ултыра,—тине ҡала хакимиәте башлығының социаль мәсьәләр буйынса урынбаҫары И.Р.Хәйруллин.\nҠаланың үҙәк майҙаны ла ҙур үҙгәрештәр кисерҙе. Еңеү паркында сәхнәне үҙ эсенә алған «Урал аръяғы» сауҙа-сервис комплексы төҙөлдө. Бында шулай уҡ конференц-зал, кинотеатр, ресторан һәм башҡа хеҙмәтләндереү урындары эшләйәсәк.\nЭкскурсияның киләһе нөктәһе Алтын ҡасабаһындағы «Алтынай» балалар баҡсаһы ине. Башлыса йәштәр йәшәгән ҡасаба халҡының шатлығы менән уртаҡлашып, почетлы граждандар балалар баҡсаһы янына ағас ултыртыуҙа ла ҡатнашты.\nҠалабыҙҙың сәнәғәт үҫешенә тос өлөш индергән элеваторҙың яңы тирмәне эшмәкәрлеге менән дә таныштылар. Заманса техниканың ҡеүәтен һәр кем үҙ күҙҙәре менән күрҙе.\nКөнсығыш биҫтәһендәге мини-футбол, волейбол, баскетбол уйындары өсөн тәғәйенләнгән үҙенсәлекле спорт майҙансығы ла ҙур ҡыҙыҡһыныу уятты.\n—Юбилейын ҡалабыҙ лайыҡлы ҡаршы ала. Туған еребеҙ ялтлап тора. Ҡала хакимиәте етәкселеге ҙур эштәр башҡарған. Бөгөн ҡараған объекттар шуны дәлилләне. Башҡорт бит тотоп ҡарамайынса ышанмай, барыһын да үҙ күҙҙәребеҙ менән күреп, ҙур ҡыуаныс кисерҙек. Иҫ киткес мөһабәт биналар төҙөлгән, бындай төҙөлөштәр киләсәккә ышаныс тыуҙыра. Артабан да ошо темпты юғалтмай, тырышып эшләһендәр,—тине ҡаланың почетлы гражданы Сәфиулла Fайса улы Хәсәнов.—Сибайҙарҙы оло байрам менән ҡотлайым. Ныҡлы сәләмәтлек, эштәрендә уңыштар, аяҙ күк йөҙө теләйем. Уның һүҙҙәрен һаулыҡ һаҡлау өлкәһе ветераны Светлана Хәсән ҡыҙы Мәүлетҡолова ҡеүәтләп: «Йырҙарҙа данларлыҡ та шул Сибайҙы»,—тине.\nЭкскурсия ҡала ситендә уҙғарылған ат сабышы һәм ҡымыҙ байрамы майҙансығында тамамланды. Почетлы граждандар ҙа, хеҙмәт ветерандары ла, етәкселәр ҙә ҙур ҡыҙыҡһыныу менән байрам сараларын күҙәтте.\nграждандар «Алтынай» балалар баҡсаһы янында ағас ултыртыуҙа ҡатнаша.


Башҡортостан халыҡ-ара инвалидтар көнөн ошондай фестиваль менән ҡаршы алды. Өсөнсө тапҡыр ойошторолған сарала физик мөмкинлектәре сикләнгәндәр ҙә, һау-сәләмәт балалар ҙа ҡатнаша ала. Быйыл унда Волга буйы федераль округы төбәктәренән 200-гә яҡын ғариза ҡабул ителгән. Проектты ойоштороусылар - Башҡортостандың Хеҙмәт һәм халыҡты социаль яҡлау министрлығы, «Газпром трансгаз Өфө» йәмғиәте, «Культпросвет» агентлығы. Фестивалдең йомғаҡлау тантанаһы бөгөн Өфөнөң Конгресс Холл бинаһында үтте.\nГөлнара Әхмәтова Чесноковка балалар йортонда тәрбиәләнә.16 йәшлек ҡыҙ төрлө милләт бейеүҙәрен башҡарырға, йырларға ярата, спорт, туризм менән шөғөлләнә. Гөлнара бер нисә тапҡыр Ирәмәлгә лә артылған. Әүҙем ҡыҙ йәмәғәт эштәренән дә ситтә ҡалмай. Өлкәндәргә, физик мөмкинлеге сикләнгән балаларға ихлас ярҙам итә. Быйыл Гөлнара «Кәртәләрҙе еңеп» фестивалендә ҡатнашырға теләк белдергән.\nФестивалә һау-сәләмәт балалар ҙа, физик мөмкинлектәре сикләнгәндәр ҙә ҡатнаша ала. Ойоштороусылар әйтеүенсә, был бик мөһим. Берлектәге ижад кескәйҙәр күңеленә изгелек, мәрхәмәтлек орлоҡтары һала. Балалар башҡа кешеләрҙең проблемаһын аңларға, уларға ярҙам ҡулы һуҙырға өйрәнә. Шуға күрә «Кәртәләрҙе еңеп» проектының географияһы ғына түгел, уның сиктәрендәге саралар ҙа арта бара. Мәҫәлән, «Минең менән йөрөп кил» акцияһы сиктәрендә етәкселәр мөмкинлеге сикләнгән балалар менән урамға сыҡҡан, матди ярҙам күрһәтеү ойошторолған, фотоһүрәтттәр, ижади конкурстар старт алған. Бөгөн еңеүселәргә бүләктәр ҙә тапшырылды.\nБашҡортостанда башланған фестиваль хәҙер төбәк-ара кимәлгә сыҡҡан. Быйыл унда ҡатнашырға 200-гә яҡын бала теләк белдергән. Улар араһында ауыр сирҙәргә дусар булып хәрәкәт итеү һәләтен юғалтыусылар ҙа бар. Әммә улар төшөнкөлөккә бирелмәй. Мәҫәлән, Ижевскийҙан килгән Азул Кулиева халыҡ-ара конкурстар лауреаты, күреү һәләтен юғалтҡан ҡыҙ тамашасыларҙы әзербайжан телендәге моңло йырҙары менән әсир итә.\nФестивалгә сәхнә оҫталары ғына түгел, физик мөмкинлектәре сикләнгән башҡа балалар ҙа саҡырыла. Улар төрлө ижади бәйгеләрҙә үҙ һәләтен һынай, ҡул эштәре әҙерләй. Бындай саралар психолик көскә эйә, ти ата-әсәләр.\nБашҡортостанда 14 меңдән ашыу инвалид бар. Улар ҙа тулы ҡанлы тормош алып барыу хоҡуғына эйә. Һәм йәмғиәт был төркөмгә ҡараусыларға бар яҡлап та ярҙам күрһәтергә тейеш. «Кәртәләрҙе еңеп» фестиваленең маҡсаты ошо. Быйыл ул физик мөмкинлектәре сикләндәргә һөнәр алыу, эшкә урынлаштырыу мәсьәләһен дә күтәреп сыҡты.\nФойелағы был ҡаптар бушҡа ғына тормай, улар тормош юлында осраған эреле-ваҡлы кәртәләрҙе һынландыра. Ә кеше уларҙы йырып сыға белергә тейеш. Ә бына күңелдәр өсөн бер ниндәй кәртәләр ҙә, биктәр ҙә, сиктәр ҙә юҡ. Айырыуса, кескәйҙәрҙең рухи ҡапҡалары асыҡ. Һәм тап ошо мәлдә ларға кеше ҡайғыһына битараф ҡалмау, изгелек, мәрхәмәтлек орлоҡтарын һалып ҡалырға кәрәк. Был фестиваль ошо йәһәттән оло әһәмиәткә эйә лә инде.


Рәсәй Украина менән дипломатик мөнәсәбәттәрҙе өҙөү яҡлы түгел. Был турала Рәсәй сит ил эштәре министры Сергей Лавров Германия сит ил эштәре министры Франк Вальтер Штайнмайер менән осрашыуҙа белдерҙе.\nБыға тиклем Рәсәй хөкүмәте рәйесе Дмитрий Медведев Украина менән дипломатик мөнәсәбәттәрҙе өҙөү ихтималлығын инҡар итмәгәйне.\nНью Йоркта 55 йәшлек имам һәм уның 64 йәшлек ярҙамсыһы атып үлтерелгән. Улар намаҙҙан ҡайтып килгәндә билдәһеҙ кеше һөжүм итә һәм енәйәт урынынан ҡаса. Әле полиция шаһиттарҙан һорау ала башлаған. Полиция вәкилдәре енәйәт дини нәфрәт нигеҙендә эшләнмәгән тип белдерә.\nИталияла ишәктәрҙә сабышыу буйынса ярыштар үткән. Сабышта иң мөһиме тиҙлек түгел, ә тәккәбер хайуанды кәрәкле йүнәлештә хәрәкәт иттерә белеү. Италияла ауыл хужалығында ишәкһеҙ бер генә эш тә башҡарылмай, шуға ла 1983 йылдан ошондай ярыштар үткәрелә.


Ташламаһын илаһи ут! » Башкортостан кызы\nЯңы йыл алдынан ниндәйҙер мөғжизә көтәбеҙ. Сихри мәл етә. Теләк теләү, хыялдарҙың тормошҡа ашыуы, көтөлмәгән ҡыуаныстар, алдан күҙаллаған бүләктәр хаҡында бер юлы уйлап, тик ҡояшлы яҡҡа, яҡты кәйефкә көйләнеүебеҙ менән дә бәхетлебеҙ. Эҙләгән кешегә ҡыйралырға сәбәптәр етерлек ул. Әммә беҙҙең, затлы ҡатын-ҡыҙҙарҙың, ваҡланырға, юҡҡа һөмһөрөбөҙ ҡойолоп йөрөргә, үс һаҡларға ваҡытыбыҙ ҙа, теләгебеҙ ҙә юҡ! Әммә был ҡыуған юлдан, маҡсаттарыңдан баш тартыуҙы, үҙеңде түбәнһетеүгә күнеүҙе аңлатмай. Башыбыҙҙы ғорур, кәүҙәбеҙҙе тура тотоп инергә яҙһын сабыйҙай саф, тик өмөттәр менән генә йымылдап үҙенә саҡырған Яңы йылға!\nИҫке йылды оҙатҡанда иң үкенеслеһе, моғайын да, өмөттәрҙең аҡланмауылыр. Тик үкенескә лә ҡайһы яҡтан яҡын киләһең бит. Мораҙыңа ирешкәнең дә һинең өсөн яҡшы булмауы, бәхет тигәнең дә ике осло булып сығыуы бар. Һәм, теләгеңә өлгәшкәс тә, ул һиңә ҡәнәғәтлек килтермәүе мөмкин. Ҡайһы ваҡыт ул көттөргән ҡыуаныс һөйөнсөһө юлда ғына була. Беҙ сабырһыҙланып уны көтөүҙән арып та китәбеҙ. Тимәк, барыһы ла алда әле! Бөтә ихтыярҙы туплап, сәмләнеп, дәртләнеп Яңы йылға аяҡ баҫабыҙ! Иң һәйбәте – сама менән, яйлап ҡына алға барыу, яҡындарыңдың һау-сәләмәт булыуы, үҙеңдең хәл-торошоңдо яҡшыртыу өсөн бүлгән ваҡытың, көсөң, үҙеңде элеккенән яҡшыраҡ күрергә теләгең. Бейеклектәрҙе, яуланаһы үрҙәрҙе һәр кем үҙенә билдәләй. Иң мөһиме – теләктәр асыҡ, ихлас, маҡсаттар аныҡ булһын!\nКиләһе йылда сираттағы һандан баҫмабыҙ тантаналы рәүештә үҙенең 50 йыллыҡ юбилейына аяҡ баҫа. Ошо дәүер эсендә ул күпме яҙмыштарҙы барлай, яҡты ыҙанға төшөрөп ебәрергә ярҙам итә, күпме кешенең күңеленә изгелек орлоҡтары сәсә! Журналыбыҙҙың киләсәге өсөн һин дә яуаплы, уҡыусым! Бөгөнгө көндә замана ҡатыны ниндәй, ул ниндәй ихтыяждар кисерә – барыһы ла, көҙгөләгеләй, унда сағылыш таба. Һоҡланғыс шәхестәр, ауырлыҡтарҙы еңеп, үҙенең изге йөрәге менән башҡаларҙы ла балҡырға мәжбүр иткән сабыр, аҡыллы, һөйкөмлө, уңған ҡатын-ҡыҙҙарыбыҙ барында, ғаиләләрҙәге ҡот сағыуыраҡ балҡыр, шағир йөрәген яндырған илаһи ут тағы ла ҡөҙрәтлерәк дөрләр! Ә беҙ уларҙың уңышы яҡтыһында өшөгәндәрҙе йылытырға, аҙашҡандарға юл табышырға, ҡорғаҡһығандарҙың күңелен наҙ менән тултырырға тырышырбыҙ. «Башҡортостан ҡыҙы» йыйған яҡты ҡоробоҙҙоң 50 йыл элек тоҡанған усағы һүрелмәҫ, уны үрләтеүҙә һинең дә тос өлөшөң бар, ҡәҙерле уҡыусым!


Республикала «Ауыл табибы» һәм «Ауыл фельдшеры» программалары өсөн документтар ҡабул ителә\n5 Сентябрь 2018, 16:23\nБашҡортостанда 10 сентябрҙән «Ауыл табибы» һәм «Ауыл фельдшеры» программаларында ҡатнашыусыларҙан документтар ҡабул ителә башланы, ошо хаҡта республиканың Һаулыҡ һаҡлау министрлығы хәбәр итә.\nБеренселәре – 1-шәр миллион һум, икенселәре 500-шәр мең һум ала. Үрҙә әйтелгән программаларҙа 50 йәшкәсә, ауыл тораҡ пункттарына, эшсе ҡасабарға, ҡала тибындағы ҡасабаларға, 50 меңгә тиклем кеше йәшәгән ҡалаларға эшләргә күсеп килгән табиптар һәм фельдшерҙар ҡатнаша ала. Шул уҡ ваҡытта маҡсатлы килешеү буйынса үтәлмәгән бурыстар булмаҫҡа тейеш.\nХәтерегеҙгә төшөрәбеҙ, алдан программа 35 йәшкә тиклемге медицина хеҙмәткәрҙәренә булышлыҡ итеүҙе күҙ уңында тотто, һуңынан йәш кимәле 45 йәшкәсә арттырылды.\n«Ауыл табибы» программаһы Башҡортостанда 2012 йылда эшләй башланы. Был ваҡыт эсендә ауылдарға эшләргә тип 1300-ҙән ашыу төрлө һөнәр табиптары: участка терапевтары һәм педиатрҙар, стоматологтар, хирургтар, акушер-гинекологтар, анестезиолог-реаниматологтар, психиатрҙар һәм неврологтар, офтальмологтар күсте.\n2016 йылда төбәктә урта звено белгестәре етмәү менән бәйле тағы бер программа эшләй башланы – «Ауыл фельдшеры». Был маҡсатҡа Башҡортостан бюджетынан ул саҡта 36 миллион һум бүленгәйне, ул эшкә 72 медицина хеҙмәткәрен йәлеп итергә мөмкинлек бирҙе. Улар 500 мең һум күләмендә түләү алды. Былтыр программала тағы 48 фельдшер ҡатнашты.\nДокументтар Башҡортостандың Һаулыҡ һаҡлау министрлығында, 450002, Өфө ҡалаһы, Туҡай урамы, 23 адресы буйынса 35-се бүлмәлә ҡабул ителә.


Социаль эшҡыуарлыҡты әле тап шулай атарға мөмкин. Башҡортостанда был тармаҡта йүнселдәрҙең ни бары ике проценты ғына шөғөлләнә. Киләсәктә социаль хеҙмәт күрһәтеүселәр һанын арттырыу күҙ уңында тотола. Был йәһәттән республикала ҙур эшмәкәрлек алып барыла. Баш ҡалала социаль йүнселлекте үҫтереү мәсьәләләренә арналған конференция үтте. Форум барышында социаль хеҙмәтләндереү өлкәһен шәхси ҡулдарға тыпшырыу, йүнселдәргә ярҙам күрһәтеү механизмдары барланды.\nСабый күҙ йәшендәй таҙа диңгеҙ, тулҡын тауышы, күҙҙең яуын алырлыҡ күренеш. Ә аяҡ аҫтында тоҙло ап-аҡ ҡом. Әйтерһең дә Багама утрауҙарында. Ләкин быларҙың барыһы ла ни бары Благовещен йортарының береһендә урынлашҡан. Шулай ҙа тоҙло шахта диңгеҙ шифаһынан бер ҙә ҡалышмай, ти дауаланыусылар.\nХәбәрсе. Тоҙло шахта тын алыу юлдарын таҙартыу, вируслы ауырыуҙарҙан һуң сәләмәтлекте тергеҙеү, үпкә сирҙәрен профилактикалауҙа ярҙам итә. Ләкин махсус тоҙ менән көпләнгән бүлмәләрҙе тик медицина учреждениеларында һәм шифаханаларҙа ғына осратырға мөмкин. Благовещенда асылған тоҙ шахтаһын киң йәмәғәт файҙалана алырлыҡ тәүге дауалау учреждениеһы тиергә мөмкин.\nРуслан Шәйхуллин, социаль эшҡыуар: «Благовещен ҡалаһы бит нефть заводтары, химия предприятиеларына бай. Шуға ла халыҡ бында зарарлы һауаны күберәк һулай. Тын юлдарын, үпкәне таҙартып алыу мотлаҡ. Һәр кемдең бит шифаханаларға йөрөү мөмкинлеге юҡ».\nТоҙло шахтаға тиҙҙән балалар баҡсаһы тәрбиәләнеүселәре лә йөрөй башлаясаҡ. Уларға процедуралар ташлама менән . Социаль эшҡыуарлыҡ та бит килем алыуҙы тәүмаҡсат итеп ҡуймай. Иң мөһиме социаль йөкләмәр үтәлеше. Бәлки шуғалыр ҙа әле был бизнес төрөнә йүнселдәр бик ылығып бармай.\nОльга Панчихина, Башҡортостандың йәмәғәт палатаһы рәйесе: «Социаль бизнес өлкәһе әле буш тиерлек. Сөнки халыҡ уның мөмкинлектәрен белмәй әле. Өлкән йәштәгеләргә хеҙмәт күрһәтеү менән генә сикләнмәй ул. Эшҡыуарлыҡтың был төрөн мәғариф, медицина, спорт һәм башҡа бик күп тармаҡтарҙа ойоштороу мөмкин. Һәм был мөмкинлектәр киңәйә генә . Сөнки дәүләт социаль өлкәнең шаҡтай ҙур өлөшөн шәхси ҡулдарға тапшырыу яҡлы».\nСоциаль эшҡыуарлыҡҡа йүнселдәрҙе йәлеп итеү өсөн Хөкүмәт төрлө ташламалар тәҡдим итә. Был өлкәлә эш башлаусыларға 2020 йылға тиклем һалымдан азат итеү, административ кәртәләрҙе алып ташлау, ҡануниәтте ябайлаштырыу кеүек ылыҡтырғыс шарттар булдыра. Шулай ҙа бәләкәй эшҡыуарлыҡ был өлкәгә әле шикләнеп ҡарай. Социаль өлкәнең инновация үҙәге хеҙмәт күрһәтеүҙе бизнес кимәленә күтәреү,тармаҡты үҫтереүҙе тотҡарлаған ҡаршылыҡтарҙы барлап хәл итеү юлдарын эҙләне.


Өфөлә «Гарри Поттер»ҙың табыныусылары ҡыҙҙарына роман героиняһының исемен ҡушҡан // Йәмғиәт | новости башинформ.рф\n11:51, 25 февраля 2020 Йәмғиәт\nӨфөлә «Гарри Поттер»ҙың табыныусылары ҡыҙҙарына роман героиняһының исемен ҡушҡан Фото: Олег Яровиков\nӨфөнөң Совет районы ЗАГС-ында 2019 йылда донъяға килгән сабыйҙарҙың популяр һәм һирәк осраған исемдәрен атанылар. Балаларға йышыраҡ Алан, Данииил, София, Әминә һәм Камилла тип исем ҡушҡандар.\nҒәҙәти булмаған исемдәргә эйә булғандар ҙа бар: Илана, Жанель, Афина, Хәйҙәр, Нурлан, Адам. Бер ғаилә Джоан Роулингтың «Гарри Поттер» романдар серияһын ныҡ ярата, буғай, шуға күрә ҡыҙҙарына Беллатриса тип ҡушҡан [фильм героиняһы Беллатриса Лестрейндж — ред.].\nБылтыр Өфөнөң Совет районы ЗАГС бүлегендә 932 малай һәм 911 ҡыҙ теркәлгән, улар араһында 15 игеҙәк һәм 3 игеҙ бала бар.\nТеги: ЗАГС, исемдәр


Башҡорт дәүләт университетында Асыҡ ишектәр көндәре старт алды // Йәмғиәт | новости башинформ.рф\n12:58, 6 ноября 2012 Йәмғиәт\nАсыҡ ишектәр көндәре 3 ноябрҙә – инженерлыҡ; философия һәм социология; роман-герман филологияһы факультеттарында, 10 ноябрҙә – физика-техник институтында, филология факультетында, хоҡуҡ институтында, 17 ноябрҙә – химия һәм иҡтисад факультеттарында, 24 ноябрҙә – математика һәм мәғлүмәт технологиялары; башҡорт филологияһы һәм журналистика; психология факультеттарында, 1 декабрҙә – биология һәм тарих факультеттарында, 8 декабрҙә география факультетында, Эшҡыуарлыҡ идаралғы һәм хәүефһеҙлеге институтында үтә.\nСара 15 декабрҙә тамамлана. Дөйөм университет сараһы төп корпуста ойошторола.\nТеги: мәғариф,юғары уҡыу йорттары,асыҡ ишектәр көндәре


Бөгөн Өфөлә Ырымбур дәүләт өлкә ҡурсаҡ театрының гастролдәре үтте\nҠунаҡтар кескәй тамашасыларға Корней Чуковский әҫәре буйынса сәхнәләштерелгән «Доктор Айболит» спектаклен тәҡдим итте.\nГастролдәр Башҡорт дәүләт ҡурсаҡ театрында үтте. Кескәйҙәр йырлы-моңло Ырымбур артистарын көслө алҡыштар менән ҡаршы алды һәм спектаклде тын да алмай күҙәтте. Ҡапыл ауырып киткән әкиәт геройҙары өсөн борсолоп та алды, доктор Айболиттың алтын ҡулдарына, шифалы дарыуҙарына бергәләп һөйөндө. Ырымбурҙар әйтеүенсә, бер-береңә ҡунаҡҡа йөрөү тәжрибә уртаҡлашыу йәһәтенән файҙалы. Икенсенән, һәр төбәктең тамашасылары айырылып тора.\nИван Панин, Ырымбур дәүләт өлкә ҡурсаҡ театры актеры: «Бында тамашсылар ихлас, улар бәләкәй генә нескәлектәргә иғтибар итә, актерҙар менән бергә йәшәй. Зал менән бәйләнеш көслө, шуға уйнауы ла ныҡ еңел булды. Өфөгә сәфәрҙән оло кинәнес алдыҡ».


Ике яҡташыбыҙға Хѳкүмәт премиялары тапшырылды » "Урал" гәзите\n9 октябрҙә Башҡортостан Республикаһы Хѳкүмәте йортонда Шәһит Хоҙайбирҙин исемендәге Хөкүмәт премияһын һәм 2013-2014 йылдар өсөн әҙәбиәт, сәнғәт һәм архитектура өлкәһендә Шәйехзада Бабич исемендәге республика дәүләт йәштәр премияһын тапшырыу тантанаһы уҙҙы.\nЛауреаттарға наградаларҙы Башҡортостан Хөкүмәте Премьер-министры урынбаҫары Салауат Сәғитов тапшырҙы. Наградланыусылар араһында беҙҙең коллегабыҙ - “Урал” гәзите хәбәрсеһе Рәмилә Мусина һәм яҡташыбыҙ - яҙыусы, «Башҡортостан» гәзите хеҙмәткәре Айгиз Баймөхәмәтов та бар ине. Рәмилә Мусина 2015 йылда журналистика ѳлкәһендә иң яҡшы мәҡәләләр ѳсѳн «Шәһит Хоҙайбирҙин исемендәге Башҡортостан Республикаһы Хѳкүмәте премияһы лауреаты» дипломына лайыҡ булды. «Был премия эшкә дәрт өҫтәй. Мин мөһим мәсьәләләрҙе яҡтыртыуымды дауам итәсәкмен. Журналист актуаль темаларҙы яҡтыртырға, объектив булырға һәм уҡыусыға аңлайышлы телдә яҙырға тейеш», - тип билдәләй Рәмилә Мусина. Шәйехзада Бабич исемендәге республика дәүләт йәштәр премияһы журналист һәм яҙыусы Айгиз Баймөхәмәтовҡа «Ҡалдырма, әсәй!» китабы өсөн бирелде. «Әҙәбиәт йылында премия алыуым менән бик бәхетлемен. Эшемдә һәр саҡ өлкән ҡәләмдәштәремдең иғтибарын тойҙом, уларҙың кәңәштәренә ҡолаҡ һалдым. Республика Яҙыусылар союзының мине ошо премияға лайыҡ тип иҫәпләүе яуаплылыҡ өҫтәй. Үҙем етем үҫтем, бала саҡтан Өфөлә белем алырға хыялландым, әммә Хөкүмәт йортонда шундай абруйлы премия тапшырырҙар тип күҙ алдыма ла килтермәнем. Уҡыусыларымды яңы әҫәрҙәр менән ҡыуандырырға тырышасаҡмын», - тине Айгиз Баймөхәмәтов. Коллегаларыбыҙҙы уңыштары менән ҡотлайбыҙ, ғаилә именлеге һәм киләсәктә тағы ла илһамланып, ижади уңыштарға ирешеп эшләүҙәрен теләйбеҙ.\nОшо көндәрҙә беҙҙең район халҡы өсөн икеләтә ҙур ҡыуаныс булды. Беренсенән, яҡташыбыҙ, үткер ҡәләм оҫтаһы, “Башҡортостан” гәзитенең бүлек мөдире, йәш яҙыусы Айгиз БАЙМӨХӘМӘТОВ Шәйехзада Бабич исемендәге йәштәр премияһына лайыҡ булды. Икенсенән, ошо көндәрҙә “Урал” гәзите хәбәрсеһе, журналист, үткер һүҙле ҡәләм оҫтаһы Рәмилә МУСИНА (Хөснуллина) Шәһит Хоҙайбирҙин исемендәге дәүләт премияһына лайыҡ булды. Беҙ уларҙың икеһен дә ихлас күңелдән ҡотлайбыҙ һәм артабан да арымай-талмай, илһамланып эшләүҙәрен, ҡәләмдәренең үткер булыуын, районыбыҙ, республикабыҙ өсөн янып- ярһып йәшәүҙәрен теләйбеҙ. Ижади уңыштар һеҙгә!\nБирҙеғол ауылы халҡы исеменән Тәнзилә Йомадилова, Әнисә Зиязитдинова, Таңһылыу Муллағәләмова, Зилә һәм Ренарт Ғиззәтуллиндар, Абҙаҡ ауылынан Рәйес Хәлилов ғаиләһе.


Ипотека буйынса ставка 2019 йылға 6 процентҡа тиклем түбәнәйә\nБыл турала торлаҡ ипотека кредитлауы агентлығы хәбәр итте. Аналитиктар фекеренсә, инфляция кәмеүенә торлаҡ кредиты буйынса ставкаларҙың төшөүе сәбәпсе булып тора. Ипотеканың арзанайыуына бәйле, күсемһеҙ милек белгестәре яңы төҙөлөштәрҙәге фатирҙарға хаҡ артасаҡ тип фаразлай.\nАдель Сәйфуллина, Өфөнөң күсемһеҙ милек компанияһы генераль директоры: «Логика ябай: ипотека арзаная, кешеләр яңы төҙөлөштәрҙән күпләп фатир һатып ала башланы. Йәғни, ихтыяж артҡас хаҡ та күтәрелә. Бөгөн беҙ Өфөлә ипотека килешеүҙәре күп төҙөлөүен күҙәтәбеҙ. Тимәк, был ҡалала йәшәүселәр торлаҡ шарттарын хаҡ күтәрелгәнсе яҡшыртып ҡалырға тырышыуын күрһәтә».


Шәхестәрен күтәргән халыҡ үҙен күтәрер » "Йәшлек" гәзите\nГазета "Йәшлек" » Новости » Мәҙәниәт » Шәхестәрен күтәргән халыҡ үҙен күтәрер\nБДУ-ның Сибай институты йыл һайын уҡыу йылына йомғаҡты һабантуй ойоштороп яһай. Был матур сарала ҡунаҡтарға йыл әйләнәһендә башҡарылған эштәр күрһәтелә, уңыштар барлана. Быйылғы һабантуйҙа арҙаҡлы шәхестәребеҙ Шәйехзада Бабич, Һәҙиә Дәүләтшина, Рәми Ғарипов һәм Зәйнәб Биишеваның бюстары, Исмәғил Тасимов һәм башҡаларға арналған барельефтар рәтенә тағы ла бер мәшһүр һын – граждандар һуғышы ҡаһарманы, күренекле дәүләт эшмәкәре, хәрби етәксе Муса Мортазиндың тыуыуына 125 йыл тулыуға арналғаны өҫтәлде. Яңы барельефты уҡыу йортоноң алмаштырғыһыҙ рәссам-дизайнеры, Башҡортостандың атҡаҙанған мәҙәниәт хеҙмәткәре Ишморат Ишмырҙа улы Дәүләтбаев эшләгән.\nТәбиғәттән бирелгән һәләтен ныҡышмалы хеҙмәт һәм ижади эҙләнеүҙәр аша камиллаштыра барған яҡташыбыҙ – Баймаҡ районының Абдрахман ауылында тыуып үҫкән Ишморат Ишмырҙа улы Дәүләтбаевтың исеме Көньяҡ Урал төбәге халҡына яҡшы таныш. Сибай ҡалаһында йәшәп ижад итеүсе рәссам ¤фө, Белорет ҡалаларында, Әбйәлил районы үҙәге Асҡарҙа шәхси күргәҙмәләрен ойошторған. Уға шулай уҡ Ҡазан, Магнитогорск ҡалаларында ла сығыш яһау бәхете тейгән.\nОҙаҡ йылдар БДУ-ның Сибай институтында, педагогия, төҙөлөш һәм сервис колледждарында, художество, Башҡорт балалар һынлы сәнғәт мәктәптәрендә эшләп, билдәлелек яулаған шәхес ҡалабыҙҙың мәҙәни үҫешенә тос өлөш индерҙе. Быйыл Рәсәй Федерацияһының мәҙәниәт хеҙмәткәрҙәре көнө уңайынан дизайнер-скульптор, педагог, «Артыш» ижад берекмәһе ағзаһы Ишморат Дәүләтбаев «Башҡортостан Республикаһының атҡаҙанған мәҙәниәт хеҙмәткәре» тигән маҡтаулы исемгә лайыҡ булды.\nИшморат Дәүләтбаев ижадында һуңғы осорҙа айырыуса барельефтарға өҫтөнлөк бирә. «Барельеф», француз теленән тәржемә иткәндә, «тәпәшәк рельеф» тигәнде аңлата. Был скульптура һыны беркетеп яһалған тигеҙлектән, үҙенең ярты күләменән бер аҙ алға сығып торорға тейеш. Уны яһау – шул тиклем ваҡ һәм оҙайлы процесс.\n– Ижадсы өсөн туғандарҙың, яҡындарҙың аңлауы бик мөһим. Ҡатыным – Сибай педагогия колледжы уҡытыусыһы Гөлдәр Риза ҡыҙы иң беренсе кәңәшсем. Ниндәйҙер ижади уй тыуһа, шунда уҡ уның менән кәңәшләшәм. Улдарым Ришат, Тимур – мин уйлап сығарған образдарҙы тормошҡа ашырыуҙа беренсе ярҙамсыларым. Һәр эштә ғаиләмә ныҡлы таянам. Хатта килендәрем һәм әлегә кескәй генә ейәнем Динислам да мине ижадҡа рухландыра. Беҙҙең халыҡтың меңәр йыллыҡ тарихы бар, арҙаҡлы шәхестәре бихисап. ¤с йыл эсендә БДУ-ның Сибай институтында алты барельефым ҡалҡып сыҡты, – ти скульптор. Мәғрифәтселәр Мифтахетдин Аҡмулла, Мөхәмәтсәлим ¤мөтбаев барельефтары буласаҡ телселәр, тарихсыларҙы аң-белемгә өндәп тора. Әйткәндәй, төрлө рәссамдар, замандаштарҙың һөйләүҙәре буйынса ҡылыҡһырлап, Аҡмулланың портретын яһаған. Ә бына Ишморат Дәүләтбаев ҡулдары тыуҙырған өс метрҙан бейек барельеф – республикала тәүгеһе.\n– Яҡташ композиторыбыҙ Хөсәйен Әхмәтовтың һыны музыка факультетында урынлаштырылды. Юридик факультетҡа ингән ерҙә Фемида ҡаршы ала. Милли көрәш буйынса Рәсәйҙең тәүге чемпионы, профессор, Урал дзюдо мәктәбен ойоштороусы Харис Йосоповҡа үҙе иҫән саҡта уҡ барельеф яһаным. Уны асыу тантанаһына атаҡлы көрәшсе улы Морис менән килде. Улы: «Атайым яулаған бөтә титулдар ҙа бында күрһәтелгән бит!» – тип ғәжәпләнде, – тип хәтирәләре менән уртаҡлаша Ишморат Ишмырҙа улы.\nРәссам-дизайнерға тере кешенең скульптураһын яһау еңелдән булмай. Оҡшатырмы, юҡмы, тигән һорау тынғы бирмәй. Һынды асыу тантанаһы барышында, аҡ япма төшөү менән, Харис ағай авторға йылмайып ҡарағас ҡына, күңеленә рәхәт булып китә.\nБашҡорттоң аҫыл улы Кинйә абыҙ Арыҫлановтың барельефын Башҡортостандың үҙ ирке менән Рәсәй дәүләтенә ҡушылыуының 450 йыллығына арнай. 1773 –1775 йылдарҙа барған Крәҫтиән һуғышында ҡулына ҡорал тотоп, ябай халыҡ мәнфәғәттәрен яҡлауҙа ҡатнашҡан яугирҙың яҙмышы менән күптән ҡыҙыҡһына ул. Батырҙың һынын эшләр алдынан ғаиләһе менән уның тыуған төйәгенә – Көйөргәҙе районының Кинйәбыҙ ауылына сәйәхәт ҡыла. Унда Кинйәбыҙҙың музейындағы экспонаттар менән яҡындан танышалар. Уның һыу эскән ҡоҙоғон, риүәйәт буйынса Пугачев менән йәшенеп йөрөгән мәмерйәһен ҡарайҙар. 30 ғына өйҙән торған Кинйәбыҙ ауылынан өс Советтар Союзы Геройы сыҡҡан – был да бит күп нәмә хаҡында һөйләй. Унан йөрөп ҡайтҡас, Ишморат Дәүләтбаев улдары менән илһамланып, ҡанатланып эшкә тотона. Монументаль барельеф өс айҙа әҙер була.\nКөйөргәҙелә Кинйәнең нәҫел-нәсәбе менән дә танышалар. Күмертау ҡалаһында йәшәүсе Самат Урал улы Күҙәшев менән туғанлашып бөтәләр. Батырҙың һынын кәүҙәләндергәндә Ишморат Ишмырҙа улы тап уның йөҙ һыҙаттарына таянып эш итә. Самат Күҙәшев үҙе килеп барельефты күреп ҡайта. Кинйә Арыҫлановҡа барельеф эшләгәндән һуң бер йыл үтеүгә, ижадсыны уның тыуыуына 285 йыл тулыуға арналған республика кимәлендәге сараларҙа ҡатнашырға саҡыралар. Көйөргәҙе тарафтарына йәнә барып, музей фондына барельефтың фотокүсермәһен бүләк итеп, изгеләр рухына аманатты үтәп ҡайта.\nУҡыу йорто директоры Зиннур Йәрмөхәмәтов рәссам-дизайнерҙың хеҙмәтен юғары баһалай. Зиннур Ғөбәйҙулла улы билдәләүенсә, институт студенттарының 85 проценты – башҡорттар. Улар үҙҙәренең бөйөк шәхестәрен, туған телен, тыуған ерҙең, халыҡтың тарихын, мәҙәниәтен, сәнғәтен белһен. Ошо бөйөк аҡыл эйәләренә ҡарап, йәштәр мөмкин тиклем уларға оҡшарға тырышһын.\nИшморат Ишмырҙа улының ижады төрлө булыуы менән үҙенсәлекле. Бынан ике тиҫтә йыл элек металдан «Урал» скульптураһын эшләй. Һуғыштарға ҡаршы «Айырмағыҙ» тип аталған һыны бар. Гипстан «Башҡорт көрәше» бәләкәй скульптураһын эшләү менән дә етди шөғөлләнгән. Һынлы сәнғәткә килгәндә, «Тыл ветерандары», «Зәйнулла ишан» тигән картиналары күргәҙмәләргә ҡуйылған. «Сибай ҡалаһы үҫеше», «Ат көсөнөң артыуы» тип исемләнгән композициялар әлеге көндә ҡаланың автотранспорт предприятиеһы бинаһын биҙәй. «Икмәккә дан» композицияһы иһә элекке Башҡорт дәүләт аграр университетының Көньяҡ Урал филиалы бинаһы стенаһына беркетелгән.\nТырыш, эшһөйәр рәссам Ишморат Дәүләтбаев әлеге көндә әллә күпме барельеф, һүрәт, һын эшләү менән мәшғүл. Эштәренән саҡ ҡына бушаған мәлдә ҡаланың колледж, институт студенттары яҙған диплом эштәренә рецензент булараҡ сығыш яһай.\n– Буласаҡ рәссам, скульпторҙар менән тәжрибә уртаҡлашып ҡына ҡалмайым, барельефтарҙы эшләү мәлендә саҡырып, оҫталыҡ дәрестәре уҙғарам, үҙем белгәнде йәштәргә ентекле өйрәтәм. Киләсәктә лә ижади эшмәкәрлегемде дауам итермен тип уйлайым. Пландар күп, уларҙы тормошҡа ашырырға ғына кәрәк.\nБыға тиклем ихласлыҡ, күңелемде биреп башҡарған һәр эшем киләсәк быуынды рухландырып, яңы бейеклектәргә саҡырып торор тип ышанам, – ти оҫта ижадсы.\nСығыу ваҡыты 2-08-2016, 20:59 | Ҡаранылар: 543\n“Һеҙҙең өсөн уйнайбыҙ!”


Балалар уйлап тапҡан\n19 Октябрь 2021, 11:15\nБаҡһаң, көндәлек тормошобоҙҙа хужалыҡта ҡулланған күп әйберҙәр, ҡоролмаларҙы балалар уйлап тапҡан икән.\nУларға шәп уй-фекерҙәр уйнап йөрөгән саҡтарында килгән.\nУны уҡыусы уйлап тапҡан, тип кем әйтһен инде. Американан 16 йәшлек үҫмер Джордж Ниссен башта тәүге батутын атаһының гаражында ҡорған. Сығарыуға патент алғас, шунда уҡ спорт ҡоролмаһы булып китмәй әле. Тәүҙә акробатик сығыштар өсөн файҙаланыла, унан осоусылар, космонавтар әҙерләгәндә ҡулланыла.\nҺыуыҡ ҡыш көнөндә Американың Мэн штатынан 15 йәшлек Честер Гринвуд коньки шыуғанда музыка тыңларға бик яратҡан. Тик һыуыҡта үҫмерҙең ҡолағы өшөгән. Өләсәһенең, башлыҡ кей, тиеүенә лә ыжлап бармаған. Уны бөтөнләй рәнйетмәҫ өсөн ҡолағына тире өлөшө ҡуйып, ҡолаҡсын кейә башлаған.\nФото: amp.lenta.ua, chips-journal.ru


Бөгөн Башҡортостан Президенты Хакимиәте етәксеһе төрлө өлкәләрҙә эшләгән 60-яҡын кешегә дәүләт наградаларын тапшырҙы.\nСергей Молчанов залдағыларҙы тәбрикләп, һеҙ - үҙ эшегеҙҙең оҫтаһы, бөгөн Башҡортостан үҫеш юлында икән бында һеҙҙең дә тос өлөшөгөҙ бар, тип билдәләп үтте. Бүләкләнеүселәр араһында төрлө һөнәр эйәләре бар: ауыл хужалығы, медицина, сәнәғәт, хеҙмәтләндереү өлкәһе хеҙмәткәрҙәре. Әммә уларҙың барыһын да уртаҡ маҡсат бәйләй - республиканың киләсәге өсөн тырышып эшләү. Шуға күрә фиҙаҡәр хеҙмәткәрҙәрҙең юғары кимәлдә баһаланыуы осраҡлы түгел. Бүләкләнеүселәр иһә дәүләт наградаларын яңы үрҙәргә этәргес тип ҡабул итә.


Өфө амфитеатрында яңы иҫтәлекле урын — «Ватан» этнопаркы барлыҡҡа килде // Мәҙәниәт | новости башинформ.рф\nӨфө амфитеатрында яңы иҫтәлекле урын — «Ватан» этнопаркы барлыҡҡа килде\n10:35, 13 июля 2015 Мәҙәниәт\nӨФӨ, 2015 йыл, 13 июль. /«Башинформ» мәғлүмәт агентлығы, Ләйлә Аралбаева/.\nШанхай хеҙмәттәшлек ойошмаһы һәм БРИКС саммиттары осоронда Өфө амфитеатрында «Ватан» этнопаркы асылды. Сит ил ҡунаҡтары күркәм тирмәләрҙә башҡорттарҙың милли йолалары һәм мәҙәниәте, шулай уҡ республика ҡаҙаныштары менән танышты. Проект ике йыл дауамында әҙерләнгән һәм Башҡортостан Башлығының 13,5 миллион һум күләмендәге грант аҡсаһына ғәмәлгә ашырылған. Проекттың маҡсаты — республиканың мәҙәни ҡеүәтен күрһәтеү.\nБеренсе тирмәлә — башҡорттарҙың көнкүреше һәм йорт кәрәк-яраҡтары, икенсеһендә кейеҙ баҫыу, ағас һырлау, ҡымыҙ әҙерләү кеүек халыҡ һөнәрҙәре сағылдырылған. Өсөнсө тирмәлә Башҡортостандың ер аҫты байлыҡтары: нефть, алтын, йәшмә, баҡыр, металдар, аҫыл таштар тураһында белергә мөмкин. Дүртенсе тирмә төйәктең тәбиғәте һәм уның байлыҡтары хаҡында һөйләй, шунда уҡ балдан һәм ҡымыҙҙан ауыҙ итергә була. Бишенсеһе иһә Башҡортостанда дуҫ һәм татыу йәшәгән милләттәр менән таныштыра. Алтынсы тирмәлә милли кейемдәрҙе кейеп ҡарау, йолаларҙа ҡатнашыу, төрлө образдарҙа фотоға төшөү мөмкинлеге бар. Етенсе тирмәлә ҡунаҡтарға Өфөнөң архитектур киләсәге күрһәтелгән.\nТирмәләрҙә сувенирҙар, урындағы етештереүселәрҙән бал, милли кейемдәр һатып алырға мөмкин.\n— «Ватан» паркы Өфө амфитеатры биләмәһендә урынлашҡан, Этноауыл паркта төп урынды биләй. Концепция авторы, рәссам Илдар Нуретдинов менән проект өҫтөндә эшләгәндә ҡанундарҙан ситкә тайпылырға теләнек. Һәр бер тирмәне эшләүҙә бик күп белгестәр ҡатнашты, шуға күрә проект сағыу килеп сыҡты. Быны беҙгә килгән бөтә делегация башлыҡтары һәм халыҡ-ара журналистар ҙа билдәләп үтте, — тип һөйләне Ҡала проекттарын үҫтереү фондының башҡарма директоры Виталий Пилипчук.\nСаммиттар барған осорҙа «Ватан» этник паркына ике меңгә яҡын кеше килгән. Өфө халҡы өсөн этнопарк 15 июлдә асыла һәм һыуыҡтар башланғансы эшләйәсәк. Бында туй тантаналары өсөн махсус программа әҙер. Ирекмәндәр паркта эшләүен дауам итәсәк. Балалар өсөн паркка инеү бушлай, өлкәндәр өсөн депозит түләүе ҡаралған, уға фотоға төшөү, һыйлау һәм сувенир инә. Тулыраҡ мәғлүмәт менән этнопарктың рәсми сайтында танышырға мөмкин.\nТеги: шос һәм брикс саммиттары,өфө амфитеатры


Таңһылыу Ғүмәрова - Журнал Агидель\nҺалҡын алдырып дауаханаға яттым. Ике көндән хәлем еңеләйҙе, палатала бергә ятҡан кешеләрҙе күҙәтә башланым: береһенән-береһе йәшерәк ҡатындар бәләкәстәрен ҡосаҡлап ултыра... Балаҡайҙары йүткерә, температуралары юғары, күрәһең, ыңғырашалар. Бойоҡ әсәләрҙе бәпкәләрен ҡанат аҫтына алып ултырған инә ҡаҙҙарға оҡшатып ҡуйҙым.\nБер-беребеҙгә өйрәнгәс, йәш әсәйҙәр менән танышырға булдым. Сибәр ҡатындар, исемдәре лә есемдәренә тура килеп тора: Мәҙинә, Гөлсирә, Йәмилә. Һәр береһенең икешәр балаһы бар. Бергәләп сәй эстек, ҡыҙыҡ хәлдәр ҙә һөйләшеп алдыҡ. Балаҡайҙары ла төҙәлеүгә бара, уларҙың шат йөҙҙәрен күреп, әсәләренең дә йөҙҙәре яҡтырҙы. Ләкин бер төн Йәмиләнең ире өйҙә ҡалған һигеҙ айлыҡ ҡына улын дауаханаға килтерҙе. Бала ҡоҫоп, эсе китеп, температураһы күтәрелеп, ныҡ ауырып киткән. Эй-й, Йәмиләнең борсолоуҙары! Әле дауаханала ауырыған улына ла ни бары ике йәш тә өс ай... Йәш бала илай, төн буйы беребеҙ ҙә йоҡламаныҡ. Малайҙарҙы Йәмилә алмашлап уколға йөрөттө, ә беҙ хәлебеҙҙән килгәнсе ярҙам итеп, бәләкәсте ҡараштыҡ. Аллаға шөкөр, табиптар көслө, бала теремекләнде.\nИртә менән Йәмиләнең ире, ҡәйнәһе килеп етте. Аш килтергән ҡәйнәһе. Малайҙарҙы алмаш-тилмәш күтәреп йөрөтөп, иркәләп-наҙлап яраттылар, шул саҡта күңелдәргә рәхәт булып китте. Ниндәй бәхетле ҡатын Йәмилә, тип уйлайым. Ләкин ун көнгә яҡын ятһаҡ та, Йәмиләнең әсәһе лә, атаһы ла килмәне. Мин Йәмиләнән был турала һораным, ата-әсәйең ауырып киткәндәр, ахыры, тим. Тәүҙә Йәмилә өндәшмәне, унан:\n– Атайым Себер тарафтарында, эштә, ә әсәй мине ун бер йәшемдә генә атайыма килтереп ҡалдырҙы, – тине.\nНилә унынсы класты тамамлағас та вузға инеп, яҡшы уҡыған, спортты яратҡан тырыш ҡыҙ була. Университетты ҡыҙыл дипломға тамамлай ҙа матур ауылға – Таулыға уҡытырға килә. Мәктәпкә йәш, сибәр уҡытыусы ҡыҙҙың килгәнен ишетеп егеттәрҙең ҡолаҡтары ҡарпая, йөрәктәре елкенә.\nТик ул баш-аяғы менән эшкә сума, клубҡа һирәк сыға.\n8 Март етә. Клубта ауыл халҡы өсөн йәштәр концерт әҙерләй. Нилә концертта оҫта итеп «Заһиҙә»не бейегәс, уны ҡабат-ҡабат һорап сығара халыҡ. Бына сәхнәгә оҙон буйлы, ҡара ҡашлы, зәңгәр күҙҙәренән нур бөркөлөп торған егет – Илһам сыға һәм скрипкала уйнап ебәрә. Шул саҡ Ниләнең йөрәк ҡылдары өҙөлөрҙәй булып тартылып китә лә үҙенән-үҙе күҙҙәренән йәштәр тәгәрәй. Әйтерһең дә Илһам Ниләнең йөрәк ҡылдарында уйнай. Егет уйнап бөтә һәм... ҡул сабыуҙарҙан клуб осоп китә яҙа. Егет тағы, тағы уйнай.\nСәхнә артына сыҡҡан егеттең ҡаршыһына күбәләктәй елпенеп, нисек барып баҫҡанын да белмәй ҡала Нилә һәм: «Рәхмәт!» – тип кенә егеттең күлдәй тәрән, күк йөҙөләй зәңгәр күҙҙәренә баға ла клубтан йәһәт кенә сығып китә. Ниләнең йөрәге тыпырсына, күңеле ярһый. Ул – ғашиҡ!\nШәп-шәп атлап өйгә яҡынлағанда: «Нилә! Көтөп тороғоҙ әле, ҡайҙа шулай ашығаһығыҙ?» – тигән һүҙҙе ишетеп, туҡтап ҡала. Әйләнеп ҡараһа – скрипкасы Илһам даһа.\nИке йәш йөрәк ошо осрашыуҙан һуң бер ай үткәс өйләнешә. Үтә лә ҡыҙыу, үтә лә ялҡынлы була шул мөхәббәттәре.\nИлһам – ошо ауыл егете, ауыл хужалығы институтын бөтөп, совхозда эшләп йөрөй. Йәштәр үҙаллы йәшәй башлайҙар, эштән бер-береһен һағынып ҡайталар. Бер йылдан уларҙың һөйкөмлө, ата-әсәһенең бар матурлығын үҙенә йыйып алған ҡыҙҙары – Йәмилә донъяға ауаз һала. Ҡыҙ бала – донъяның сәскәһе бит ул! Көндән-көн ата-әсәһен шатландырып төрлө ауаздар сығара, йылмая. Бына ул тәпәй баҫа, әттә-әннә, тип теле лә иртә сыға. Ҡыҙҙарына ҡарап һоҡланып туя алмай йәштәр. Йәмиләгә ике йәш тулыуға улдары Йәмил тыуа. Эй-й, Илһамдың ҡыуаныуы! Ат менеп сапҡан кеүек, тиҙәр ундай ваҡытта. Ләкин, ҡыҙғанысҡа күрә, малай дауаханала уҡ үлә, баланың муйынына кендеге уралған була. Әйтерһең дә Илһамдың ҡанаты һына, ҡайғыһын араҡы менән баҫырға теләй, көн дә эсеп ҡайта. Эскән баштан ҡатынана ауыр һүҙҙәр яуҙыра, иртәгәһен ғәфү үтенә. Нилә түҙә, ғәфү итә. Үҙе лә ҡайғыра Нилә, улының үлемендә эстән генә үҙен ғәйепләй. Сөнки төндәр буйы бәйләм бәйләп ултырҙы бит. Бер ултырһа, сәғәттәр буйы бәйләр ине. «Әҙ хәрәкәт иттем, улым һау-сәләмәт тыуыр ине», – тип әхирәтенә лә илап һөйләне шул.\nКүпме генә дауахана юлында йөрөһә лә, Нилә ҡабат йөккә уҙа алманы. Илһам менән яйлап аралары һыуынды. Ә Нилә... ҡыҙын ҡәйнәләренә ҡалдыра ла мәктәпкә йүгерә. Дәрестән һуң балаларҙы алып ҡала, олимпиадаларға әҙерләй, асыҡ дәрестәр үткәрә. Арманһыҙ булып кискә генә ҡайтып йығыла, ашарға ла һирәк бешерә. Ә Илһам һалҡын өйгә ҡайтмай, күберәк «дуҫтары» менән йөрөй, унан ата йортона барып йығыла. Ата-әсәһенең эстәре боша, көйәләр.\n– Улым, нишләүең был? Сәскәләй ҡыҙығыҙ үҫеп килә. Уҡыуың, эшең бар, эскеңде ташла. Килен яҡшы, һәйбәт уҡытыусы, эшкә лә маһир. Ярашығыҙ, бергә йәшәгеҙ! Алла бирһә, балаларығыҙ булыр әле, йәшһегеҙ бит, – тип өгөтләп ҡараны әсәһе улын.\nИлһам әсәһенә һүҙ бирә, ярай, әсәй, эсмәм, тигән була ла кис тағы лаяҡыл булып килеп тәгәрәй. Күпмелер ваҡыттан колхоз-совхоздар ҙа бөттө, юғары белемле агрономға ла эш юҡ хәҙер.\nЭскенән айнымаған ата, мәктәптән бушамаған әсә... Йәмиләгә әсә наҙы ла, атай иркәләүе лә һирәк эләгә. Әл дә өләсәһе, олатаһы бар. Өләсәһе һөйә-һөйә, әкиәттәр һөйләй. Шулайтып таң ата ла кис була тигәндәй, көн артынан көн үтә. Йәмиләгә инде өс йәш тула, бөтә нәмәне лә аңлай, ипле һөйләшә, өләсәһенә һорауҙар бирә:\n– Өләсәй, ниңә атайым тик иҫерек йөрөй? Мине ҡосаҡлап илаған була үҙе. Мин атайымды эсмәгән сағында ғына яратам, эсһә – ауыҙы һаҫы-ыҡ, – ти.\n– Бәләкәс булһаң да ҙурҙар кеүек һөйләйһең. Бәхетең генә булһын инде, балаҡайым, тәүфиҡлы бул, – тип күҙ йәштәрен һөртә өләсәһе. Бер көн ул:\n– Нишләптер хәлем бөттө, ятып торайым әле, – тип диванға ятты ла ҡабат торманы. Йәмилә өләсәһенә хәбәр һөйләй, йырлап-бейеп тә ала, ә ул күҙҙәрен асмай тик ятасы?!\nҒәлиә өләсәһенең мәңгелек донъяға китеп барғанын белмәне шул бәләкәй Йәмилә.\nБер айҙан бабай ҙа әбейенең артынан гүргә китеп бара. Илһам өсөн тормоштоң йәме бөтә, «йәшел йылан» менән ул нығыраҡ дуҫлаша. Ниләгә эскән ирҙең мыжыуҙары, ҡайһы саҡта ҡул күтәреүҙәре, ҡыҙын ҡараусы кеше – өләсәһе булмауы, бигерәк тә ир менән йәшәп тә ирһеҙ, яңғыҙ булыуы ялҡыта. Ул район мәғариф бүлегенә барып, үҙен ҡалаға йәки балалар баҡсаһы булған ҙур ауылға эшкә тәғәйенләүҙәрен һорай. Алдынғы уҡытыусының теләген үтәйҙәр. Нилә күрше ҡала мәктәптәренең береһенә эшкә күсә.\nЙәмиләне аҙналыҡ балалар баҡсаһына урынлаштыра ла башкөлләй эшкә сума Нилә.\nЙәмилә тәүҙә көндәр буйы илай, өйрәнә алмай ҡаңғыра, әсәһен, өләсәһен, хатта эсһә лә атаһын да һағына. Бында тиңдәштәре ниндәйҙер ят телдә һөйләшәләр, Йәмилә һис ни аңламай, үҙенсә сутырлаған була. Әсәһе ял көндәре генә алып ҡайта уны, унда ла ҡыҙы менән һөйләшеп ултырмай. Уйынсыҡтар бирә лә үҙе бер матур ғына ағай менән кухняла ҡыҙыл йәки аҡ эсемлек эсәләр, лыбыр-лыбыр гәпләшәләр, унан шарҡылдап көлөшөп, йоҡо бүлмәһенә инеп бикләнәләр. Йәмилә шым ғына аш бүлмәһенә инеп, теге эсемлектәргә бармағын төртөп ялап ҡарағаны бар: ҡыҙылы – шәрбәтерәк, ә ағы-ы – телде яндыра! Ух-х, еҫе лә зәһәр, хас та атаһының ауыҙынан аңҡыған еҫ. Йәмилә өҫтәлдән берәй тәмлекәс ала ла йәһәт кенә уйнаған еренә барып ултыра һәм ҡурсағы менән «һөйләшә-һөйләшә» йоҡлап китә.\nИкенсе йылы әсәһе Йәмиләне айлыҡ балалар баҡсаһына илтә, сөнки ире Ғәзиз шулай теләй. Нилә лә килешә уның менән, сөнки эштән һуң бала менән ултырыуға ҡарағанда Ғәзизе менән ваҡыт үткәреүе күңелле – һөйөп-һөйөшөп туя алмайҙар. Бер-береһен күреү менән икеһенең дә күҙҙәренән осҡондар сәсрәй, йөҙҙәре ҡояштай балҡый. Ни саҡлы мөхәббәттәре көслө булһа ла, Нилә башҡаса бала таба алмай, ауырға ҡалһа ла ике айға ла етмәйенсә, яралғыһы төшөп тик торҙо.\nЙәмиләгә мәктәпкә барырға ла ваҡыт етә, ғүмер елдәй елә!\n...Нилә Йәмиләне беренсе көн генә үҙе менән мәктәпкә алып барҙы ла башҡа көндәрҙә ҡыҙыҡай яңғыҙы йөрөнө, улай ҙа мәктәп яҡын ине. Дәрестәрҙе үҙаллы әҙерләне, өйҙө лә йыйыштырҙы, ҡашығаяҡты ла йыуҙы, кейемдәрен бөхтә кейҙе. Йәнәшәһендә әсәһе булып та хәбәрен һөйләп, әсәһенә һыйынып, иркәләп үҫмәгәнгәме, Йәмилә ҙурайған һайын ҡырыҫланды, үҙһүҙләнде. Ҡайһы саҡта әсәһенә әйтмәй, әхирәте менән урамда оҙаҡ итеп уйнап йөрөнө, аҙаҡ ҡайҙа, кем менән йөрөүен дә һөйләмәне. Ә үгәй атаһы Ғәзизде күрә алманы, уға күҙенең ағы менән ҡараны. Ғәзиз дә ҡыҙҙы үҙһенмәне, уға йылы һүҙ әйтеп, бәләкәс кенә туң йөрәген иретмәне.\nИлһам бер нисә тапҡыр төштәрендә ҡыҙы Йәмиләне күреп уянды. Йәмилә һәр саҡ ҡулдарын һуҙып: «Ата-а-ай, мине үҙеңә ал, һағынды-ым», – тип йәшле күҙҙәре менән уға төбәлде. Илһам иһә ике ҡулы менән башын тотоп: «Башҡаса эсмәйем, үҙем ғәйепле, баланы етем иттем, Ниләне рәнйеттем, их-х, кире ҡайтарып булһа ине бәхетле мәлдәрҙе, ҡәҙерен белер инем, терһәк яҡын да бит, тешләп булмай», – тип һыңҡылданы. Нилә ташлап киткәндән һуң нисә тапҡыр шулай ант итте икән? Баш сатнап ярылып, күҙҙәр атылып сығып килә бит. Шешәләше һаҫыҡ сәмәй килтереп һонһа, юҡ, тимәй, тамағына ҡоя ла ҡуя. «Юҡ! Былай ярамай! Бөгөндән ауыҙыма ла алмайым, үлһәм – үлермен! Эх-х, Нилә, ярата инең мине! Һөйөклөм, эсмә инде, тип күпме күҙ йәштәрен түкте. Ә мин… Ниләнең һөйөүен дә, талантлы уҡытыусы булыуын да танырға теләмәнем, етмәһә, көнләштем… Эх-х, «йәшел йылан» имәндәй ирҙәрҙе лә бөгөп һала, тип әсәйем дөрөҫ әйткән икән. Ҡәһәр һуҡҡан йыланды еңергә әле миндә көс бар, бар! Етте!!! Мин кемдән кәм?» – тип үҙен-үҙе сәмләндерҙе. Уйҙарының осона сыҡты, ахыры. Ырғып тороп бер көрөшкә һыуҙы ғолҡолдатып йотоп, шешәләштәре килмәҫ элек кейенеп, йылға буйына атланы. Битен, ҡулын йыуҙы ла тауға менде. Көнө буйы ялан-ҡырҙарҙы ҡыҙырҙы Илһам. Уны эҙләп тапмаған шешәләштәре үҙҙәре генә «төҙәлделәр» бөгөн.\nШул көндө үк, кискә табан йәйәүләп ҡалаға китте. Ике туған ағаһына ап-айыҡ килеп кергәс, уныһы аптыраны хатта. Һаулыҡ һорашҡас ул: «Ағай, бөгөн һеҙҙә ҡунып сығайым. Иртә менән тороп эш эҙләйем, ниндәй эш булһа ла сикәнмәйем», – тине ныҡлы итеп.\n– Бирһен, Хоҙай, бик яҡшы, – тине ағаһы ҡыуанып. Ошо көндән үҙен ҡулға алды Илһам. Юғары белемле белгесмен, тип эреләнмәне, урам һепереүсе эшенә урынлашты. Тырышып, баш баҫып, үҙ участкаһын ялт иттереп таҙартты. Араҡыны ауыҙына ла алманы, эскән егеттәрҙән ары йөрөнө. Бер йылдан уны бригадир иттеләр. Егәрле, тырыш, һөймәлекле ирҙе ҡаратырға тырышҡан ҡатындар байтаҡ булды, ләкин Илһам береһенә лә иғтибар итмәне. Уның уйында ла, күҙ алдында ла тик ҡыҙы – Йәмиләһе торҙо. «Эҙләп табырға, күрергә, ярҙам итергә, әгәр Нилә риза булһа, алып ҡайтырға. Йән биргәнгә – йүн биргән...» – тип уйланды. Аҡсаһын әрәм-шәрәм итмәй йыя барҙы.\n– Ғүмер буйы яңғыҙ кәкүк һымаҡ йәшәргә итәһеңме, өйлән, – тине ағаһы бер барғанында.\n– Нилә кейәүгә сыҡҡандыр инде, сыҡмаған хәлдә лә мине ғәфү итмәйәсәк. Ҡыҙым, Йәмиләм... – тип тынып ҡалды Илһам.\n– Ир кеше өс нәмә эшләү фарыз: өй һалырға, улан үҫтерергә, ағас ултыртырға! Шул турала һин беләһеңдер, тип уйлайым, – тине ағаһы ҡаты ғына итеп.\n– Бер кемгә лә күңел ятмай, ә һин, улан үҫтерергә, тиһең, ағай. Ә кемгә өйләнергә?\nҺүҙгә ҡыҫылмай, шым ғына өҫтәл әҙерләп йөрөгән еңгәһе, Илһамға ҡарап:\n– Ҡәйнеш, ғүмерең заяға үтә, эшең бар, уҡыуың бар, ауылда өйөң бар. Балтаң һыуға төшкән кеүек йөрөмә. Әле һинең самый донъя көтөр, теттереп йәшәр сағың. Һине бер ҡатын менән таныштырам, бер-берегеҙҙе оҡшатырһығыҙ, тим. Һинән ун йәшкә йәшерәк, өйләнһәң – еңгәңде онотмаҫһың, бик модный күлдәк алып бирерһең, ризамы? – тине лә, уратып-суратып тормай, иртәгә кискә кил, ҡәйнеш, – тип өҫтәне еңгәһе.\nОсраштылар. Һөйләштеләр. Ипле, тотанаҡлы ҡатын. Төҫө барҙан төңөлмә, тигәндәй, төҫкә-башҡа ла сибәр Гөлшат. Ярты йыл осрашып йөрөнөләр ҙә өйләнештеләр. Туғыҙ айҙан ҡыҙҙары Гөлмира, тағы ике йылдан улдары Илнур тыуҙы. Улар ауылға, атай йортона ҡайтып, йәшәй башланылар.\nЕңгәһенә рәхмәттәрен әйтеп, «модный күлдәк» бүләк итте Илһам.\nЙәмиләнең тыуған көнө етте. Нилә ҡыҙына бик килешле зәңгәр ерлеккә аҡ борсаҡтар төшкән күлдәк һатып алды. Эй-й, ҡыҙыҡай шатланды, күлдәкте кейеп көҙгө алдында өйөрөлөп-сөйөрөлдө генә.\n– Әсәй, рәхмәт, – тип Ниләне ҡосаҡланы аҙаҡ. Әсәй кеше әллә ни сөсәләнмәй генә:\n– Әйҙәгеҙ, торт менән тәмләп сәй эсәйек, – тине.\nҒәзиз ирен ситтәрен ҡымтып, беренсе тапҡыр ҡыҙыҡайға бәләкәй генә ҡатырға ҡумта һуҙҙы, Йәмилә ҡулдарын артҡа йәшерҙе. Ғәзиз ағайҙың ҡулынан бүләк алырға теләмәһә лә, әсәһе:\n– Йәмилә, ал! – тип ҡаты ғына итеп әйткәс, ауыҙын турһайтып, ҡәнәғәтһеҙ генә ҡумтаны алды. Рәхмәт тә әйтмәне, асып та ҡараманы, ултыртып ҡуйҙы ла сәй эскәс үҙ бүлмәһенә юлланды. Әсәһе тағы: «Бүләгеңде ал,» – тине. Йәмилә бүлмәһендә оҙаҡ ҡына көҙгө ҡаршыһында торҙо. Көҙгөнән уға моңһоу ҡарашлы ҡыҙыҡай ҡарай. «Бөгөн миңә ун йәш, тыуған көнөмдә сәсемдән дә һыйпаманы әсәйем. Ғәзиз ағайҙан күҙен дә алмай, тик уға ғына йылмайып ҡарай. Ниңә мин яңғыҙ? Их-х, өләсәйем мине ярата торғайны! Ике битемдән супылдатып үбеп ала ла ҡосаҡлап көйләй ине. Атайым да ярата ине, тик ул иҫерек булғас, уға яҡын бармай инем. – «Кил, ҡыҙым – зәңгәр күҙем, кил әле, үҙеңде үпәс итәйем», – тигән була торғайны. Атайым ҡайҙа икән?»\nЙәмилә урамға сығырға әҙерләнеп кейенә башланы. Сығыр алдынан Ғәзиз ағайҙың биргән бүләген асып ҡарарға булды.\nҠумтаны асһа-а.. ауыҙын ҙу-ур итеп асып тәлмәрйен ултыра. Ҡыҙыҡай уны тәүҙә уйынсыҡ тип уйланы, бармағы менән уның башына төртөүе булды, был ҡотһоҙ, йәмһеҙ тауыш сығарып баҡылданы. Йәмилә ғәрлегенән дә, ҡурҡышынан да бар көсөнә «әсә-ә-ә-әй!» тип ҡысҡырып ебәрҙе һәм ҡумтаны тотоп залға йүгереп сыҡты. Унан һаман да аш бүлмәһендә кәйеф-сафа ҡороп ултырғандар алдына, осоп тигәндәй килеп баҫты ла ҡумтаны шаҡ иттереп өҫтәлгә бәрҙе. Ҡумта эсенән тәлмәрйен «туп» итеп килеп сыҡты ла баҡылдап өҫтәлдәге ҡайнатма эсенә сумды. Ғәзиз һыны ҡатып көлә башланы, әсәһе әсе итеп ҡысҡырып ебәрҙе:\n– Был нимә? Ни эшләүең, Йәмилә-ә?\n– Был – тәлмәрйен, әсәй! Ғәзиз ағайҙың миңә биргән бүләге!\nҺәм Йәмилә һаман тыйыла алмай көлөп ултырған Ғәзизгә ҡарап:\n– Бүләгең үҙеңә булһын! Үҙ атайым булһа, ундай нәмә бүләк итмәҫ ине! – тине. Унан әсәһенә боролоп:\n– Эх-х, әсәй, әсә-әй... Ниңә мине яратмағас тыуҙырҙың? Ете йәшем тулғансы балалар баҡсаһында үҫтем, ә хәҙер балалар йортона алып бар, – тине лә илай-илай йүгереп сығып китте.\nБер иренә, бер ҡайнатма эсендәге тәлмәрйенгә ҡарап Нилә ҡатып ҡалды. Унан:\n– Ниңә шул тиклем яратмайһың Йәмиләне? Тыуған көнгә шундай бүләк алалармы ни? – тип үпкәләне.\n– Ниләкәйем, мин түгел, ҡыҙың яратмай мине. Минең менән һөйләшмәй, турһайып тик йөрөгәс, шаяртайым әле был ҡыҙыҡайҙы тигәйнем, килеп сыҡманы. Ярай, үпкәләмә инде, йәнем. Һине нисек өҙөлөп яратҡанымды беләһең бит! – тип Ниләне ҡосаҡлап алды Ғәзиз.


“Урал батыр” – рухи хазиналар төйәге Бөрйән ерендә\n17 Июль 2018, 12:37\nБыйыл йәш сәсәндәрҙең, “Урал батыр” эпосын яттан һөйләүселәрҙең ХХ республика конкурсы Башҡортостандың йөҙөк ҡашы һаналған, әкиәти илһамлығын һаҡлаған, башҡорт батырҙары һәм ил уҙамандары тыуған ерҙә, йәмле Бөрйән районының “Ағиҙел” һауыҡтырыу лагерында үтте.\nУнда 3 көн буйына 30 район, 6 ҡаланан килгән уҡыусылар үҙ көсөн һынаны, матур тәбиғәт ҡосағында ял итте. Конкурстың төп маҡсаты – халҡыбыҙҙың бай рухи ҡомартҡыһын үҙләштереү, киләсәк быуындарға еткереү.\nУҡыусылар өсөн хужалар бик күп матур саралар ойошторҙо. Кисен сәхнәне ҡунаҡсыл, алсаҡ бөрйәндәр биләне. Иҫке Собханғол, Байназар мәктәбе уҡыусыларының бай йөкмәткеле сығыштары сарала ҡатнашыусыларҙың күңеленә хуш килде. Билдәле фольклорсы, ғалимә, конкурстың жюри рәйесе Р.Ә.Солтангәрәйеваның конкурста ҡатнашыусылар менән бергә йорт-илебеҙгә именлек теләп, ҡот-ырыҫ саҡырып әйткән һүҙҙәре был хозур тәбиғәткә йәнә бер биҙәк өҫтәне.\nСаф, тулы һыулы, балыҡҡа бай Ағиҙел йылғаһында рәхәтләнеп һыу индек, тарихи урындарға сәйәхәт тә ойошторҙолар. Һәр ташы, һәр һуҡмағы тарих һөйләгән, боронғо легенда-риүәйәттәргә бай Инсебикә ҡаяһына, Шүлгәнташ мәмерйәһенә, Шүлгән, Йылҡысыҡҡан күлдәренә, Мәсем тауына, Бапсаҡ бей йөрөгән ерҙәргә барып ҡайтыу уҡыусылар күңелендә тыуған яҡты өйрәнеүгә ҡыҙыҡһыныуҙы, уның менән ғорурланыуҙы көсәйтте генә.\nОло, мәртәбәле сараның алыштырғыһыҙ жюри рәйесе булған Әхмәт Мөхәмәтвәли улы Сөләймәновтың музейын асыу тантанаһында ҡатнаштыҡ.\nЯл итеп алғас, эпосты яттан һөйләү бәйгеһе башланды. Был этапта Йөҙимән мәктәбенең 5-се класс уҡыусыһы Ленара Шәмсетдинова (етәксеһе Г.Ж.Ишбулдина) ҡатнашты. Ул эпостың 2200 юлын ятлап, ҡумыҙҙа уйнап, думбыра сиртеп һөйләп ишеттерҙе. Өсөнсө көндө командалар ике этапҡа бүленеп, башҡорт эпостарынан өҙөктәр сәхнәләштерҙе. “Урал батыр” эпосына мөрәжәғәт итеүселәрҙән тыш, “Аҡһаҡ ҡола”, “Ҡуҙыйкүрпәс менән Маянһылыу” эпостарын сәхнәләштереүселәр булды. Был этапта беҙҙең Ж.Кейекбаев исемендәге Сәйетбаба урта мәктәбенең ҡыйыу, батыр егеттәре ҡатнашты. Урал образын 6-сы класс уҡыусыһы Юлдаш Байбулдин, Шүлгәнде 10-сы класс уҡыусыһы Урал Мәүлембирҙин, Йәнбирҙе ҡарт, Зәрҡүмде 9-сы кластан Булат Абдуллин, Һомайҙы Ленара Шәмсетдинова бик оҫта башҡарҙы, сығыштары көслө алҡыштарға күмелде.\nӘлбиттә, шуны әйтергә кәрәк, бәйгелә төбәк ярышында ҡатнашып, еңеү яулаған уҡыусылар ғына ҡатнаша ала. Беҙ ҙә үҙебеҙҙең сығышыбыҙҙы төбәк бәйгеһенә тәҡдим итеп, 56 район һәм 6 ҡала араһынан еңеү яулауыбыҙға сикһеҙ шатландыҡ.\nКонкурсты йомғаҡлау көнөндә БР мәғариф министры Г.Р.Шафиҡованың ҡатнашыуы был сараның киләсәктә лә дауам ителәсәгенә өмөт уятты. Г.Р.Шафиҡованың ҡулынан Дип-лом һәм иҫтәлекле бүләктәр алыу бәхетенә ирештек. Ә кисен төнгө усаҡ янында уҡыусылар башҡорт йырҙарын йырлап, уйнап-бейеп, бер-береһе менән аралашып, күңел асты.\nШундай матур конкурста ҡатнашыу мөмкинлеге биргәне, финанс ярҙамы өсөн мәғариф бүлеге етәксеһе З.Р.Әхтәмоваға, туған телдәр буйынса методист А.Б.Басироваға, сценарийыбыҙҙы музыкаль яҡтан биҙәүсе И.Х.Байбулдинға, сәхнә телен өйрәтеүсе Г.Х.Байбулдинаға, боронғо ҡомартҡылар, төрлө йәнлек тиреләре менән ярҙам итеүсе, беҙҙең өсөн янып көйөүсе “Сәйетбаба” башҡорт тарихи-мәҙәни үҙәге етәксеһе Р.И.Мәүлетҡоловҡа, методист Р.Х.Лоҡмановаға, беҙҙе ҡая-ташлы, оҙон юлда бер ниндәй ҡыйынлыҡһыҙ йөрөтөп алып ҡайтҡан Йөҙимән мәктәбе автобусы водителе Ф.Б.Рәхмәтуллинға сикһеҙ рәхмәтебеҙҙе еткерәбеҙ.\nҠасандыр рухи хазиналар төйәге – Бөрйән ерендә башланғыс алған был конкурс быйыл да шулай шаулап-гөрләп үтеп китте. Был сара беҙгә бик күп нәмә бирҙе, киләһе йылдарҙа ла ҡатнашырға үҙебеҙгә рух, көс, дәрт, сәм алып ҡайттыҡ.\nХалҡыбыҙҙың мәңгелек оло хазинаһы булып танылған “Урал батыр” эпосын данлаусыларҙың күңелендә бөтмәҫ-төкәнмәҫ ғорурлыҡ ята. Ата-бабаларыбыҙҙан күсә килгән рухи ҡиммәттәребеҙ – “Урал батыр” эпосын һаҡлаусы, һанлаусы уҡыусыларға “Афарин!” тип кенә әйтке килә. Нисек кенә булмаһын, йәш быуын ауыҙ-тел ижадын, халҡыбыҙҙың мираҫын, мәҙәниәтебеҙҙе белеп, иманлы, әхлаҡлы, тәрбиәле булып үҫергә тейеш.


Башҡортостанда Әҙәбиәт йылы эмблемаһына иғлан ителгән республика конкурсы бөгөн тамамланды\nБәйгеселәр ошоға тиклем проекттарын Мәҙәниәт министрлығының сайтына ебәрә алды.\nӘҙәбиәт йылы эмблемаһы бәйгеһенә республика район-ҡалаларынан 100-ҙән ашыу кеше үҙ эшен ебәргән. Улар араһында балалар ҙа бар. Конкурсанттар эштәрендә китап, ҡәләм, Башҡортостан флагын, ҡурайҙы символлаштырырға тырышҡан. Иртәгә комиссия иң уңышлы эштәрҙе билдәләй. Ә еңеүсегә матди дәртләндереү ҡаралған.\nӘҙәбиәт йылына рәсми старт 30 ғинуарҙа бирелә. Ошо көндән республика буйынса «Мәҙәни мозаика» тип аталған марафон старт ала. Йыл штандарты - китап барлыҡ район-ҡалаларҙы урап сығырға тейеш. Эстафетаны тәүгеләрҙән булып беренсе халыҡ шағиры Мәжит Ғафуриҙың тыуған төйәге - Ғаури районы ҡабул итә.


Өфөнөң «Миловка паркы» торлаҡ комплексы йорттарында төҙөлөш эштәре тергеҙелде - Bash.News\nӨфөнөң «Миловка паркы» торлаҡ комплексы йорттарында төҙөлөш эштәре тергеҙелде\nӨфөнөң «Миловка паркы» торлаҡ комплексы йорттарында төҙөлөш эштәре тергеҙелде https://bash.news/news/94866_fn_milovka_parky_torla_kompleksy_jorttarynda_tlsh_eshtre_tergeelde\nРеспублика етәкселеге ярҙамы менән 1 июлгә тиклем 3 йорт сафҡа инер тип күҙаллана. Әммә ремонтты фатир хужаларына үҙҙәренә эшләргә тура киләсәк.\n"Миловка паркы"да төҙөлөш эштәренең ҡыҙған мәле. Эшселәр түшәмдәрҙе тигеҙләп, иҙән-стеналарҙы тәртипкә килтерә. Күптән түгел йортҡа зәңгәр яғыулыҡ үткәрелгән.\nТөҙөлөш туҡтатылған йорт хужалары уларҙың фатирҙарында ла тиҙҙән эш башланыр тип өмөтләнә. 8-се, 9-сы кварталдарҙа тынлыҡ - алданған граждандар оҙаҡ йылдарға һуҙылған бәхәсле төҙөлөштөң тамамланыуын көтә.\nМәшәҡәтле торлаҡ мәсьәләһен тиҙерәк хәл итеү маҡсатында яңы килешеү төҙөлә. Фатир хужалары ремонтты үҙҙәре эшләйәсәк. Бындай тәҡдим күптәргә оҡшап етмәһә лә, үҙ йортон көтөп арыған граждандарға ризалашырға тура килә.\n"Миловка паркы" торлаҡ комплексы оҙайлы төҙөлөш менән билдәле объект. Бындағы фатирҙарҙың дөйөм майҙаны 500 квадрат метрҙан ашыу. Яңы биҫтәлә күп ҡатлы йорттар, коттедждар төҙөлә. 2017 йылда комплекс төҙөлөшө туҡтатыла. Быйыл эштәр тергеҙелеүгә ҡарамаҫтан, мәсьәлә тиҙ генә хәл ителә торғандарҙан түгел икәне билдәле. Эш аҡсала ғына түгел, алданған граждандарҙы яҡларға тейешле закон менән дә ҡатмарлыҡтар бар.\nБСТ Y.Metrika: 605


Хәбәрҙәр: Дуҫың әгәр шундай булһа...Американың шымсылыҡ итеүе хаҡындағы мәғлүмәт Францияның асыуын ҡабартты.\nДуҫың әгәр шундай булһа...Американың шымсылыҡ итеүе хаҡындағы мәғлүмәт Францияның асыуын ҡабартты.\nПариж Вашингтондан Франция һәм уның етәкселегенә ҡарата разведка эшмәкәрлеген туҡтатыуҙы талап итте. Был хаҡта республиканың сит ил эштәре башлығы Лоран Фабьюс министрлыҡҡа саҡыртылған АҠШ илсеһе Джейн Хартли менән осрашыу аҙағында белдерҙе. Ә иртән ил президенты Франсуа Олланд кисекмәҫтән Оборона һәм милли именлек советы ултырышын йыйҙы. Париж шымсылыҡ хаҡындағы мәғлүмәтте “үҙ именлегенә ҡул һуҙыу” тип баһаланы.\n“Террорист тип аталғандар артынан күҙәтеү алып барыуҙы аңлап була,- тип белдерҙе Фабьюс.-Әммә союздаш илдәрҙең һәм дуҫ дәүләттәрҙең башлыҡтары артынан шымсылыҡ итеүҙе аңлап булмай. Мин, аңлатма биреүҙе талап итеп, илсегә мөрәжәғәт иттем.”\nБынан алда Liberation гәзите, Wikileaks сайтына эләккән документтарға таянып, АҠШ-тың Милли именлек агенствоһы 2006-2011 йылдарҙа француз президенттары Жак Ширак, Николя Саркози һәм Франсуа Олландтың телефон аша һөйләшеүҙәрен тыңлауы һәм электрон хәбәрҙәрен күҙәтеп барыуы тураһында яҙып сыҡҡайны. Ә АҠШ властары Европа союздаштарына ҙур ышаныс һәм хөрмәт менән ҡарауҙары хаҡында белдерә килде. Бынан алда ГФР канцлеры Ангела Меркель телефонын тыңлауҙары ла билдәле булды.\nWikileaks буйынса, министрҙар, юғары вазифа биләгән француз чиновниктары, депутаттар һәм дипломаттар артынан да шымсылыҡ ойошторолған.


Тарихыбыҙҙың хәтер йорто - музей » Яйыҡ гәзите | Газета Яик\nЯйыҡ гәзите » Мәғариф, мәҙәниәт » Тарихыбыҙҙың хәтер йорто - музей\nҺуғыш башланған көндән алып, тамамланғансы бер номерҙы ла ҡалдырмай, гәзиттәр төпләме (подшивка) эшләй. Уларҙа 1941 йылдың 22 июнендәге Мо-лотовтың указын, йәки А. Матросовтың ҡаһарманлығы тураһындағы мәҡәләне, шул йылдарҙағы ваҡиғаларҙы табырға була.\nМузей хеҙмәткәрҙәре был ҡөҙрәтте һандыҡта бик ҡәҙерле ҡомартҡы итеп һаҡлай. Вәли Солтанов Ахун ауылы шәжәрәһен дә төҙөгән, ҡулъяҙмаларын ҡалдырған. Уларға таянып, Ҡаҙандан килгән профессор «Ахун ауылының тарихы» исемле китап яҙып сығара. Был китаптан тамырҙары Ахунға тоташҡан һәр кем, үҙенең ҡайҙан килгәнен, ниндәй ырыуҙан сыҡҡанын, нәҫел ебен таба ала.\nҺәм тағы рус телендә «Благославенная наша земля» исемле китап нәшер ителгән. Музейҙа шулай уҡ теркәү китабы ла һаҡлана. Кемдең ҡасан тыуғанын, кемдәр нисәнсе йылдан алып йәшәргә килгән йәки күсеп киткән - барыһы ла төпләмәлә бар.\nМузей етәксеһе Хәмдиә Сәләхетдинова менән ҡомартҡылар һаҡлаусы йорт буйлап сәйәхәт итәбеҙ.\n- Борон Ахун ауылында бер байҙың ике ҡатлы йорто булған. Революциянан һуң уның яртыһын мәсеткә һәм мәҙрәсәгә әйләндергәндәр.\nМәсеттең бер бүлмәһен музей итеп ойошторғандар. Унда төрлө ҡыр хайуандарының тиреләре, айыу толобо ла булған, - тип һөйләй ул.\nМөйөштә ултырған ҡыҙыл сейф күҙгә ташлана. Музей етәксеһенең һөйләүе буйынса, был Абдулла исемле байҙың сейфы икән. Ул унда алтынын, аҡсаларын һаҡлағандыр, моғайын.Сейфҡа яҡынса 120 йыл.\n- Бер мәл бурҙар төшөп, ошо сейфтың ишеген ҡайырып ҡарағандар, әммә аса алмағандар, - тип дауам итә Хәмдиә Рәхимйән ҡыҙы.\nМузейҙа боронғо һөңгөләр, сөйҙәр, ат дағаларын күрергә мөмкин. Беренсе донъя һуғышында ҡулланған гранаталар, ҡылыстар ҙа ҡәҙерләп һаҡлана.\nЭлек Ахун ауылына тик һөнәрле кешене генә йәшәргә ҡалдырғандар. Һөнәре юҡ икән, ул кешене ауылға алмағандар. Ауылда ювилер изделиелары эшләүсе оҫталар ҙа булған. Бында 1826 йылғы көмөш аҡсалар бар. Башҡа йылда сыҡҡандары ла етерлек.\nКөмөш менән эш иткән кешене көмөшсө Ғүмәр тип йөрөткәндәр. Бында ул эшләгән алҡалар, балдаҡтар, 1920 йылда яһалған боронғо ҡатын-ҡыҙҙар биҙәүесе - беләҙек тә урын алған. Уйлап ҡараһаң, йөҙ йыллап ваҡыт үткән бит! Иҫ киткес!\nМузейҙа 1, 20, 30, хатта, 50 литрлыҡ еҙ һәм көмөш самауырҙарҙы ла күрергә була. Ахун ауылы оҫтабикәләре үҙ ҡулдары менән һуҡҡан балаҫтар ҙа ҡомартҡы итеп һаҡлана бында. Уҙған быуаттың 70-се йылдарында Өфөнөң «Ағиҙел» тегеү фабрикаһы ун кешенән торған балаҫ һуғыусылар бригадаһы төҙөп, уларға эш хаҡы түләп, ахундарҙан һоҡланғыс балаҫтар һуҡтырғаны ла билдәле.\nАуыл элек ике ҡатламдан торған - казактар һәм крәҫтиәндәр. Ахун ауылының казак атаманының мисәте лә бар бында. Шулай уҡ боронғо мәҙрәсәнең ғәрәп телендәге мисәтен дә һаҡлап алып ҡалғандар.\nКолхоз үҙенең 800-гә яҡын уҙаманын Бөйөк Ватан һуғышына оҙата. Музейҙа Ибраһим Мозафаровтың Рейхстаг янында төшкән фотоһы һаҡлана.\nШулай уҡ Сталинград ҡалаһын обороналауҙа ҡатнашыусы һалдаттарҙың танытмаларын да күрергә була. Был йортҡа ауыл халҡы әле булһа боронғо экспонаттар килтерә икән.\nМузейҙың юбилейына, мәҫәлән, Фәниә Ҡанафина һуғыш ваҡытында урамда тыңлай торған радио бүләк итеп һөйөндөргән.\nЙыр - ул үлемһеҙ тарих\nУчалы район китапханаһы район мәҙәниәт йорто менән берлектә «Башҡорт музыкаһы - бөйөк сәнғәт» исемле мәҙәни сара үткәрҙе. Башҡорт йыры, башҡорт... Тотош уҡырға\n[b]Башҡортостан Республикаһы хөкүмәте ҡарары менән федераль әһәмиәттәге «Палеолит эпохаһы һүрәттәре төшкән Шүлгән-Таш мәмерйәһе» һәм төбәк... Тотош уҡырға\nҠолош ауылы районда бик боронғо ауылдарҙан һанала. Элегерәк ул был тирәләге ауылдар араһынан иң ҙуры булған. Ултыраҡтан өҫтәрәк Шәгәр йылғаһы... Тотош уҡырға


Кисә көндөҙгө сәғәт дүрттәрҙә хәбәрһеҙ юғалған Полина Иванова табылды\nҠырмыҫҡалы районында йәшәүсе 14 йәшлек үҫмер ҡыҙҙың кәүҙәһенә төнгө сәғәт өстәрҙә йөк поезы машинисы тап була. Әлеге ваҡытта бәхетһеҙ осраҡ буйынса ваҡиға урынында оператив-тикшереү эштәре бара, үлем сәбәптәре асыҡлана.\nПолина Иванова Ҡырмыҫҡалы ҡасабаһының 2-се дөйөм белем биреү мәктәбендә 8 се синыфта уҡый. Уҡытыусылар әйтеүенсә ҡыҙ тик бишле билдәләренә өлгәшә. Кисә көндөҙгө сәғәт дүрттәрҙә белем усағынан сығып китә, әммә өйөнә ҡайтмай.Билдәһеҙ сәбәптәр менән юғала.\nУҡытыусылар әйтеүенсә, Полина әхирәттәре кеүек үк Яңы йыл кисәһенә әҙерләнгән. Байрам алдынан үҙенең матур күлдәген алырға тип мәктәптән сыға. Унан оҙаҡ хәбәр булмағас, ата-әсәләре тейешле органдарға хәбәр итә. Ҡыҙғанысҡа, үҫмер ҡыҙҙың кәүҙәһе табыла.\nҠыҙҙың өләсәһе ейәнсәренә ҡарарға ла ҡурҡа. Сөнки кисә генә шау-гөр килеп яңы йылға әҙерләнһә, бөгөн йыназаға әҙерләнәләр. Полинаның кәүҙәһе тимер юлында табыла, Ҡырмыҫҡалыла түгел, ә Өфөлә. Мәктәптә уны тырыш, уҡыуға яуаплы ҡарай ине, тип иҫкә алалар.\nПолина өс балалы ғаиләлә тәүге сабый була. Әлеге ваҡытта ваҡиға урынында оператив-тикшереү эштәре бара. Үлем сәбәптәре, үҫмер ҡыҙҙың ни сәбәптән Ҡырмыҫҡалы ҡасабаһынан Өфө-Черниковканың 1623-сө саҡрымындағы тимер юлына барып сығыуы асыҡлана. Һөҙөмтәләрҙән һуң процессуаль ҡарар ҡабул ителәсәк.